BERTABAHLAH MAMA! TANTRUM PERKARA BIASA SI KECIL USIA 18 HINGGA 48 BULAN

Tantrum adalah sesuatu yang normal tetapi mencabar kesabaran ibubapa. Tantrum boleh berlaku dalam bentuk kemarahan, kekecewaan, dan tingkah laku yang mencabar. Anak anda boleh menjerit, menangis, menendang, memecahkan barang-barang, berkelakuan ganas dan kadangkala, menahan nafas mereka.

Pada umur lebih kurang dua tahun, kanak-kanak akan menguji had kesabaran ibubapa dan mereka tidak boleh melihat sesuatu perkara dari pandangan orang lain.

Mereka ingin bebas untuk meneroka persekitaran mereka. Pada masa yang sama, ibubapa atau guru-guru meletakkan had tertentu kerana keselamatan atau sebab-sebab lain.

Jika ini berlaku, mereka merasa kecewa kerana mereka mahu lakukan apa yang mereka mahu.

Apabila mereka kecewa, mereka menunjukkan kekecewaan dan kemarahan mereka dengan menangis, memukul dan menjerit.

Mereka belum mempunyai kemahiran untuk meluahkan kemarahan dan kekecewaan dalam cara lain. Oleh itu, tantrums adalah peluang yang baik untuk kanak-kanak belajar bagaimana mengendalikan kekecewaan dan kemarahan.

Selalunya, kanak-kanak akan hentikan tantrum bila mereka dapat apa yang mereka mahu. Tingkah laku dan reaksi ibubapa juga menyumbang kepada berapa kerap tantrum akan berlaku. Kanak-kanak akan lebih cenderung melakukan  tantrum jika ibubapa memberikan apa sahaja yang mereka mahukan atau jika ibubapa memberi perhatian yang lebih kepada tingkahlaku yang negatif. Lihat tantrum secara positif! Tantrum adalah peluang baik bagi kanak-kanak mempelajari bagaimana menguruskan kekecewaan dan kemarahan, dan juga peluang yang baik bagi ibubapa untuk mengajar anak-anak mengenai kemahiran yang diperlukan untuk mengatasi kekecewaan dan kemarahan.

BAGAIMANA MENGENDALIKAN KANAK-KANAK DENGAN TANTRUM?

Pastikan anak anda selamat.

Pastikan anda sentiasa tenang, dan jangan beri perhatian kepada tingkahlaku tersebut.

Jangan hukum anak anda.

Jangan berikan ganjaran.

Jika boleh, asingkan anak anda.

Jangan biarkan reaksi orang lain mempengaruhi bagaimana anda memberi tindakbalas kepada tantrum itu.

Menghukum kanak-kanak kerana tantrum, dengan menjerit atau memukul; akan menyebabkan tantrum akan menjadi lebih teruk dalam jangkamasa pendek dan menyebabkan tingkahlaku tantrum kekal dalam jangkamasa panjang. Jika ibubapa berikan apa yang anak mahukan sebagai satu cara untuk menghentikan tantrum, tantrum akan menjadi lebih teruk lagi. Jika ibubapa  melakukan perkara ini, ibubapa sebenarnya mengajar anak-anak untuk menggunakan tantrum untuk memanipulasi keadaan, dan menyebabkan tingkah laku ini berterusan hingga ke dewasa.

Abaikan tantrum. Ini adalah cara yang terbaik untuk mengendalikan tantrum. Ibubapa akan mengajar anak-anak bagaimana untuk mengendalikan kemarahan dan kekecewaan. Cari punca apa yang menyebabkan tantrum. Dengan mengetahui apa puncanya, ibubapa boleh bertindak sebelum anak-anak gagal mengawal emosi mereka.

Ibubapa boleh menggunakan ‘time-out’ jika anak-anak berumur dua tahun atau lebih. ‘Time-out’ adalah cara terbaik jika mereka yang faham mengapa ia digunakan.  ‘Time-out’ akan menjauhkan kanak-kanak dari situasi yang sukar dan akan memberi masa untuk dia bertenang. Ia juga mengajar kanak-kanak bahawa tantrum adalah satu tingkah laku yang tidak boleh diterima.

APA YANG PERLU IBUBAPA DILAKUKAN JIKA TANTRUM BERLAKU DI RUMAH?
Apabila kanak-kanak melakukan tantrum di rumah, ibubapa perlu tenang. Bawa anak anda ke tempat yang selamat untuk dibiarkan bersendirian. Tinggalkan bilik, tutup pintu, dan datang semula hanya jika anak tersebut kembali tenang. Jika anda bimbang untuk tinggalkan anak anda berseorangan, anda boleh duduk berhampiran dengannya tetapi jangan berikan sebarang tindakbalas terhadapnya. Jangan pandang anak anda. Bila dia kembali tenang, bercakap dan berbincang dengan anak anda mengenai kelakuannya.

APA YANG PERLU IBUBAPA DILAKUKAN APABILA TANTRUM BERLAKU DI TEMPAT AWAM?

Bawa anak anda keluar dari kawasan awam sekiranya boleh. Bawa dia ke tempat yang ada privasi. Tempat terbaik adalah di dalam kereta, di tempat duduk bayi. Anda boleh berdiri berhampiran kereta atau duduk di dalam kereta tanpa memberi sebarang bertindak balas kepada kelakuan itu. Apabila tantrum reda, bercakap dengan anak anda mengenai kelakuannya. Jika tantrum berlaku di tempat yang anda tidak boleh bawa anak ke tempat yang lain seperti didalam kapal terbang, pastikan anda tenang dan abaikan kelakuan anak anda. Sebaik sahaja anak anda tenang,  bercakap dengannya mengenai kelakuannya. Kanak-kanak akan belajar cara yang lebih sihat untuk mengendalikan emosi. Walau bagaimanapun, jika tantrums berterusan, dia mungkin perlu bantuan untuk mengatasi kemarahan.

Sumber: Doktor Budah & MyHealth Portal


RISIKO URI MELEKAT, RAHIM MUNGKIN PERLU DIBUANG

Adakah masalah uri melekat pada dinding rahim ini kerap berlaku?

Masalah uri melekat atau dikenali sebagai placenta accreta tidak kerap berlaku. Keadaan ini berlaku apabila uri melekat di kawasan otot dinding rahim (uterus) pada lapisan endometrium. Placenta increta pula adalah keadaan yang lebih kritikal iaitu uri tertanam ke dalam otot dinding rahim atau lapisan miometrium. Placenta percreta pula adalah keadaan uri tertanam menembusi keseluruhan dinding rahim ke permukaan luarnya sehingga lapisan serosa dan melibatkan organ yang berdekatan seperti pundi kencing dan rektum. Lebih kurang 75 ke 78 peratus daripada kes uri melekat adalah jenis placenta accreta. Lebih kurang 17 peratus lagi adalah masalah placenta increta. Selebihnya, iaitu lima ke tujuh peratus disebabkan oleh masalah placenta percreta.

Kekerapan perkara ini berlaku kepada ibu hamil?
Masalah ini amat jarang sekali berlaku dan boleh didapati satu dalam 2,500 kehamilan. Kebiasaannya ia mengakibatkan pendarahan teruk semasa trimester ketiga kehamilan dan selalunya mengakibatkan kelahiran agak pramatang. Bagi anak pula, risiko uri melekat boleh dikatakan tiada kerana ia berlaku setelah anak dilahirkan kecuali jika anak itu pramatang. Namun, bagi ibu, ia boleh menyebabkan kehilangan darah yang banyak (pendarahan melebihi 500 mililiter), rahim tidak atau lambat mengecut, penggunaan prosedur pengeluaran plasenta secara manual, pemberian ubat oksitosik dan bius, jangkitan rahim, pendermaan darah, pembedahan mengikat saluran darah arteri iliak interna malah jika terdesak, pembuangan rahim. Seelok-eloknya, elakkan prosedur berkaitan (seperti di atas) melainkan jika perlu.

Apa yang menyebabkan masalah ini? Faktor risiko? Siapa yang berisiko mengalami masalah ini?

Faktor-faktor yang boleh meningkatkan risiko uri melekat adalah jika wanita yang hamil itu juga mengalami masalah plasenta previa. Plasenta previa dikatakan terjadi apabila plasenta atau uri berada di bahagian bawah rahim menyebabkan bukaan pangkal rahim tersekat. Masalah uri melekat boleh berlaku dalam 10 peratus wanita hamil yang juga mengalami plasenta previa. Mereka yang berisiko tinggi untuk mangalami masalah ini adalah mereka yang pernah menjalani pembedahan pada rahim seperti D & C (pendilatan dan pengkuretan), sindrom Asherman (pelekatan pada dinding rahim), pembedahan miomektomi (pembuangan fibroid) dan juga pembedahan caesarean pada kelahiran lepas. Ini akan menyebabkan otot dinding rahim pada bahagian tersebut menjadi nipis berbanding pada bahagian lain menyebabkan plasenta yang menempel pada peringkat awal kehamilan akan menyebabkan uri (plasenta) tertanam dengan lebih dalam.

Apa tanda yang menunjukkan kehamilan seseorang wanita itu ada masalah?
Jika wanita tersebut mempunyai sejarah perubatan dan pembedahan lampau yang telah disebutkan di atas dan juga sekarang mengalami kehamilan plasenta previa.

Apakah cara untuk mengesan masalah ini?
Placenta accreta susah dikenali sehinggalah semasa proses kelahiran. Agak susah untuk mendiagnosis peringkat awal. Pengunaan imbasan ultrabunyi (ultrasound) boleh menolong doktor untuk ragu-ragu atau mengagak bahawa seseorang wanita itu mungkin mengalami placenta accreta. Dengan itu mereka akan membuat imbasan ultrabunyi yang lebih lanjut secara pengunaan imbasan ultrabunyi yang mempunyai colour doppler dan seterusnya ujian radiologi yang lebih lanjut seperti pengunaan magnetic resonant imaging (MRI) Bagaimanapun kedua-dua cara pengimejan di atas tidak dapat mendiagnosis placenta accreta secara tepat. Placenta accreta selalunya disyaki jika plasenta masih tidak dapat dikeluarkan selepas 30 minit kelahiran bayi. Maka risiko untuk mendapat pendarahan juga meningkat pada masa itu.

Apa jenis rawatan yang digunakan sekarang untuk masalah ini?

Tidak ada banyak perkara yang kita boleh lakukan. Kebiasaannya jika placenta accreta didiagnosis sebelum kelahiran (mungkin oleh imbasan ultrabunyi) maka kelahiran tersebut boleh dirancang. Kelahiran yang dirancang adalah lebih baik kerana segala persiapan dari segi dewan bedah, bekalan darah, doktor bius, doktor perbidanan dan alat-alat pembedahan yang perlu dapat disediakan dengan lebih awal. Cuba bayangkan jika pembedahan ini tidak dirancang dan tiba-tiba pendarahan yang banyak berlaku. Tiba-tiba tabung darah pula tidak mempunyai bekalan darah yang cukup untuk diberikan kepada wanita tersebut yang telah mengalami kehilangan darah yang banyak. Keadaan ini adalah sangat kritikal dan kadang-kadang nyawa pesakit juga boleh melayang.

Cara yang terbaik adalah pembedahan caesarean yang dirancang dan teruskan dengan pembedahan histerektomi (pembuangan rahim) jika terpaksa bagi kes yang telah didiagnosis sebelum kelahiran. Bagi kes wanita yang masih ingin hamil pada masa hadapan, mungkin pembedahan pembuangan plasenta sebanyak yang boleh diperlukan dan hanya tinggalkan sedikit daripada bahagian plasenta yang melekat.

Selepas itu wanita tersebut perlu diberikan antibiotik dan mungkin juga ubat methoxtrexate bagi mengecutkan sebahagian plasenta yang ditinggalkan jika perlu. Antibiotik perlu diberikan kerana sebahagian plasenta yang tinggal akan mengecut dan nekrotik. Keadaan ini kadang-kadang boleh menyebabkan jangkitan kuman. Pada masa sama, wanita ini perlu pemindahan darah yang banyak dan dirawat di hospital dalam jangka masa lebih lama berbanding kelahiran normal.

Bolehkah rahim diselamatkan jika mengalami masalah ini?

Tak semestinya, ada yang boleh diselamatkan dan ada yang tidak. Perkara ini bergantung kepada situasi dan keadaan wanita tersebut semasa kelahiran. Doktor akan cuba sedaya upaya untuk menyelamatkan wanita dan juga rahim wanita tersebut, tetapi jika keadaan tidak mengizinkan dan nyawa wanita amat kritikal maka doktor terpaksa meneruskan dengan pembedahan histerektomi.

Sumber: Utusan


HIDUP PERLUKAN PENGORBANAN

Menghayati konsep korban dan pengorbanan dalam Islam sangat besar ertinya dalam kehidupan seharian kita umat Islam. Nabi Ibrahim as. sanggup berkorban anaknya Nabi Ismail as. demi seruan Allah SWT. Hikmah korban adalah mengingati peristiwa ini bagi menimbulkan rasa kesyukuran atas nikmat Allah SWT.  Konsep ini jika difahami dan dihayati serta dilaksanakan dalam kehidupan akan membawa kejayaan dalam apa juga bidang seperti pelajaran, perniagaan dan ibadah. Berkorban masa dan tenaga akan membuahkan hasil dalam kehidupan. Ia juga memupuk semangat berkorban dalam kehidupan.

Berkaitan dengan kejayaan, orang yang berjaya dalam hidupnya, mereka ini sanggup berkorban masa dan tenaga serta wang ringgit dan nampak tujuannya dengan jelas serta menjurus kepada tujuan itu tanpa menyimpang.

Seorang ayah dan ibu sanggup berkorban demi kejayaan anak-anaknya dalam pelajaran dan kehidupan. Begitu juga seorang anak sanggup berkorban menjaga kedua-dua ibu bapanya yang telah tua dengan penuh rasa kasih sayang.

Sesuatu kejayaan itu memerlukan pengorbanan seperti suatu perjalanan yang jauh dan sukar. Separuh daripada kejayaan itu adalah disebabkan pengorbanan kita tanpa mengira masa, tenaga dan wang.

Kehidupan ini memerlukan pengorbanan yang bukan sedikit. Orang yang tidak sanggup berkorban masa dan tenaga sukar untuk berjaya dalam kehidupannya.

Justeru, kejayaan seseorang biasanya diukur daripada pencapaian cemerlang dan pengorbanan yang telah dilakukan dalam kehidupannya. Memahami konsep korban dan pengorbanan dan melaksanakannya adalah perjuangan dalam kehidupan. Oleh itu setiap daripada kita mestilah sanggup berkorban demi menegakkan Islam dan melaksanakan ibadahnya yang diwajibkan ke atas kita melaksanakannya.

PENGERTIAN KORBAN BAGI SEORANG IBU

Ibu adalah orang yang terpenting dalam kehidupan kita. Semua individu bertanggungwajab untuk melayani mereka dengan baik selagi mereka masih bernyawa di muka bumi ini. Pengorbanan ibu amat besar. Tanpa seseorang ibu, kita tidak dapat dilahirkan di dunia ini. Tidak dapat dinafikan bahawa, ibu mengandungkan kita selama 9 bulan dan membesarkan kita sejak kecil lagi. Walaupun bukan semua orang dibesarkan dalam keadaan yang sempurna serta berhidup mewah yang dilengkapi oleh segala keperluan dan kehendak dalam kehidupan, namun bukan senang bagi seseorang ibu membesarkan anaknya. Untuk membesarkan seorang anak, ibu tersebut perlu meluangkan masa, berkorban tenaga, emosi dan wang tanpa mengharapkan apa jua sahaja balasan. Hakikatnya, ibu bukan sahaja seorang wanita yang memikul tanggungjawab sebagai seorang ibu, isteri, pekerja dan anak. Malah, mereka juga sebagai orang yang melahirkan malah melindungi dan mendidik supaya anak menjadi manusia berjaya dan berguna kepada agama, bangsa dan negara.

BERKORBAN UNTUK NEGARA
Dalam konsep berkorban untuk negara, kita harus sanggup berkorban nyawa demi negara yang kita cintai. Orang yang sanggup berkorban untuk negara akan mempertahankan negara daripada ancaman luar. Setiap individu di negara ini harus mempunyai perasaan cinta akan negara untuk membangunkan negara. Selain itu rela melakukan atau menyerahkan sesuatu termasuk nyawa sebagai tanda kebaktian kepada negara. Sebagai rakyat negara ini, kita bertanggungjawab untuk menjaga dan mempertahankan negara serta bersatu demi keselamatan dan kemakmuran negara. Konsep berkorban ini juga mestilah dipandang lebih luas dalam kehidupan kita. Konsep korban dan ibadah korban adalah amalan mulia dalam Islam.
Dalam kehidupan kita mestilah sentiasa berkorban sebagai contoh berkorban masa untuk kejayaan pada masa depan. Berkorban tenaga untuk kejayaan keluarga dan masyarakat yang harmoni dan sejahtera. Untuk melaksanakan perpaduan ummah juga semua umat Islam mestilah berkorban memberikan idea ke arah kemajuan, melaksanakan kebaikan dalam perpaduan ummah yang semakin diasak oleh pengaruh luar. Begitu juga dalam usaha memastikan kelangsungan bangsa dan agama terutama daripada segi menegakkan agama Islam yang suci. Setiap niat suci dan kerja murni akan mendapat keredaan dan lindungan Ilahi.

 Selamat Hari Raya Aidil Adha

Sumber: Internet


Cegah Si Kecil Daripada Dijangkiti Bisul

Jika kawasan nanah adalah kecil iaitu kurang dari satu sentimeter atau kurang dari setengah inci, mampatkan kawasan itu selama lebih kurang 30 minit empat kali sehari dengan tuala kecil yang dipanaskan dengan air (demah atau tuam panas).

Jangan cuba untuk mengalirkan nanah dengan menekan di atasnya kerana boleh menolak bahan yang dijangkiti ke dalam tisu yang lebih dalam.

Jangan masukkan jarum atau alat tajam yang lain ke dalam pusat bernanah kerana boleh mencederakan salur darah atau menyebabkan jangkitan merebak.

Bersihkan kawasan bernanah dengan betul untuk mengelakkan jangkitan dengan membasuh, mengeringkan dan menutup bahagian luka dengan pembalut.

Jika nanah terbuka dengan sendiri, bersihkan nanah dengan baik dalam beberapa hari, jika tidak sembuh, perlu dibawa berjumpa doktor.

BAGAIMANA BISUL TERJADI?

Bisul lazimnya menyerang golongan dewasa berbanding kanak-kanak, namun risiko untuk golongan kanak-kanak terkena bisul juga tinggi, malah memungkinkan komplikasi yang lebih buruk memandangkan kanak-kanak lebih terdedah kepada kekotoran. Bisul merupakan kumpulan nanah yang berlaku di bawah kulit yang sangat menyakitkan akibat proses jangkitan, biasanya disebabkan oleh bakteria atau parasit. Selalunya, masyarakat menganggap kelompang pada kulit yang berwarna kuning (nanah) adalah bisul, namun pengumpulan nanah boleh berlaku pada mana-mana tisu dalam tubuh seperti otak, hati dan ginjal.
Proses pembentukan nanah adalah salah satu proses tindak balas daya tahan melawan penyakit tubuh untuk menghalang penyebaran kuman terutamanya bakteria kepada bahagian tisu badan yang lain. Ketika kuman telah memasuki tisu badan dan mula merosakkan sel-sel, sistem daya tahan tubuh akan dirangsangkan dan menyebabkan pembebasan cytokines (sejenis protein) ke dalam peredaran darah. Cytokines akan menyebabkan tindak balas keradangan yang akan menarik jutaan sel-sel darah putih untuk datang ke bahagian tersebut bagi membunuh kuman-kuman di kawasan itu.
Kuman dan tisu badan yang mati berkumpul dan membentuk nanah dan dalam pada masa yang sama, sel-sel sihat yang bersebelahan dengan kawasan tersebut akan membentuk dinding untuk menyekat nanah ini merebak ke tisu yang lain. Pengumpulan nanah dalam dinding inilah yang akan membentuk bisul. Bisul dan nanah boleh berlaku apabila kulit yang berminyak memudahkan lekatan habuk pada kulit dan menyebabkan liang peluh tersumbat. Peluh yang tidak dapat dikeluarkan akan menyebabkan kuman mudah menjangkiti akar rambut yang akhirnya membentuk nanah dan apabila berkumpul dengan lebih banyak menyebabkan bisul.
Nanah dan bisul juga boleh berlaku apabila permukaan kulit terkoyak akibat kecederaan terjatuh atau luka terkena benda tajam. Kulit yang koyak membenarkan kuman masuk ke bawah kulit dan menyebabkan jangkitan kuman dan akhirnya menghasilkan nanah dan bisul. Jangkitan kuman dan bakteria adalah punca yang paling biasa. Dalam satu jangkitan kuman yang menyebabkan bisul, adakalanya terdapat beberapa jenis kuman bakteria.
Selalunya kuman bakteria jenis Staphylococcus aureus yang sentiasa berada di permukaan kulit, menunggu peluang untuk masuk ke dalam kulit dan menyebabkan nanah dan bisul, namun bisul mudah dirawat dengan antibiotik. Namun terdapat jenis kuman bakteria yang kebal terhadap antibiotik iaitu methicillin-resistant yang agak sukar dirawat dan boleh menyebabkan komplikasi lain seperti jangkitan kuman merebak ke organ penting lain seperti ginjal dan hati dan apa yang dibimbangkan kanak-kanak juga berisiko diserang jangkitan itu.

RISIKO BISUL

Golongan yang berisiko dijangkiti bisul adalah mereka yang kurang menjaga kebersihan diri, tinggal di penempatan yang sesak, mempunyai alahan, ahli keluarga yang mempunyai jangkitan kulit berulang, sistem imun lemah, kurang zat makanan serta pesakit kencing manis.

Apa yang dibimbangkan, kanak-kanak lebih mudah dijangkiti kuman yang boleh menyebabkan nanah dan bisul kerana mereka masih tidak faham tentang kebersihan diri, selain itu daya tahan melawan penyakit mereka juga tidak sebaik orang dewasa malah sistem pertahanan melawan penyakit dalam tubuh mereka masih belum matang dan dibentuk sepenuhnya.

Sebab itu, lazimnya kanak-kanak yang terkena bisul akan menyebabkan mereka demam sekali gus mengganggu aktiviti harian mereka. Walaupun bisul bukanlah penyakit yang berbahaya, namun jika terkena kepada kanak-kanak menyebabkan mereka terpaksa menahan kesakitan yang amat sangat ekoran nanah dan bisul mengambil masa untuk sembuh bergantung kepada beberapa perkara.

Antaranya, jangka masa untuk bisul sembuh bergantung kepada daya tahan kanak-kanak, jika mereka individu yang sihat, jangkitan itu lebih mudah untuk baik berbanding kanak-kanak yang mempunyai penyakit lain menyebabkan bisul lambat untuk pulih. Bisul orang dewasa juga lebih mudah sembuh berbanding masa yang diambil untuk kanak-kanak dan warga tua, malah pemakanan yang diamalkan pesakit juga salah satu punca jangka masa bisul itu lambat sembuh.

Nanah dan bisul juga perlu dirawat dengan sempurna dan betul. Nanah yang telah dikeluarkan harus dibersihkan setiap hari.

PENCEGAHAN

Dalam pada itu, bagi mengelakkan kanak-kanak mudah dijangkiti bisul, elakkan mereka berhubung dengan individu yang mengalami bisul dan sentiasa menjaga kebersihan mereka.

Bagi mengelakkan kanak-kanak dijangkiti bisul, ibu bapa perlu menjarakkan anak-anak dengan penghidap bisul selain tidak membiarkan mereka berkongsi pakaian, tuala mandi atau bersentuhan secara terus atau menyentuh apa-apa sahaja yang mungkin telah dijangkiti kuman daripada nanah, kerana kuman bisul mudah dijangkiti.

Selain itu, ibu bapa perlu ajar anak-anak membasuh tangan dengan kerap dan betul menggunakan sabun dan air sekurang-kurangnya 20 saat setiap kali basuhan.

Sumber:  Utusan & Dr Zubaidi


Tolong Berhati-hati Dengan Kulat/Fungus Yang Ada di Kulit

Masalah alahan kulit tidak asing lagi dalam kalangan rakyat Malaysia, bahkan penduduk dunia. Kulit merupakan organ yang banyak besar bagi manusia, dan merupakan anggota badan yang paling banyak. Perlu diingatkan bahawa penyakit kulit tersebut adalah penyakit yang sentiasa datang dan pergi. Ia tidak akan dapat dihilangkan secara sepenuhnya tetapi boleh dikawal seperti penyakit-penyakit kronik yang lain. Ini adalah kerana punca utama penyakit tersebut adalah lebih kepada hubung kait antara faktor dalaman dan luaran, bukannya jangkitan kuman semata-mata yang boleh dihilangkan dengan rawatan antibiotik. Dan salah satu masalah pada kulit adalah alahan. Perkara ini terjadi disebabkan banyak faktor termasuklah gangguan pada sistem imun, perubatan ataupun jangkitan.

PENYAKIT RADANG KULIT

Penyakit atopik dermatitis (eczema) sering kali dikaitkan dengan faktor keturunan dan alahan. Ia adalah penyakit radang kulit yang menyebabkan rasa gatal teruk serta boleh mengganggu kualiti tidur dan kehidupan seharian. Kebiasaannya, ia mula muncul pada kanak-kanak sebelum berusia dua tahun dan sering kali menunjukkan gejala dalam bentuk ‘pasang dan surut’, iaitu ada kalanya kelihatan terkawal (remission) dan ada kalanya bertambah teruk (exacerbation). Namun, bagi tahap yang teruk, pesakit mungkin akan mengalami gejala kegatalan dan radang kulit secara berpanjangan. Antara tanda-tanda penyakit atopik ekzema ini termasuklah keadaan kulit kering, merah dan kelihatan bersisik. Ia bertambah teruk apabila digaru berulang kali.
Sekiranya dibiarkan, kulit akan tercedara akibat kesan garuan yang berterusan menyebabkan kuman boleh memasuki kawasan kulit yang lebih dalam dan mengakibatkan jangkitan. Jangkitan ini sekali gus memarakkan lagi kitaran gejala atopik eczema. Tambahan pula, kawasan kulit yang cedera akibat garuan berterusan juga akan meninggalkan parut dan kulit menjadi keras, bersisik dan kering.
Radang kulit ini melibatkan kawasan kulit tertentu mengikut umur pesakit tersebut. Secara umum, atopik ekzema sering kali melibatkan kawasan muka, badan, hadapan lutut dan belakang siku atau kawasan tidak berlipat (extensor surface) dalam kalangan bayi. Manakala bagi kanak-kanak lebih berumur dan dewasa, ia seringkali melibatkan kawasan kulit yang belipat (flexor surface) seperti belakang lutut, hadapan siku, hadapan pergelangan kaki, tengkuk dan sekitar mata. Pesakit atopik eczema juga sering kali mengalami beberapa penyakit alahan yang lain seperti radang alahan pada mata (allergic conjunctivitis), alahan pada hidung (allergic rhinitis) dan juga penyakit asma atau lelah (bronchial asthma).
Ahli keluarga terdekat juga sering kali mengalami masalah kulit atau penyakit alahan yang sama. Penyakit eczema dan alahan ini seringkali menjadi teruk apabila mereka terdedah kepada bahan-bahan yang menggalakkan pengeluaran dan pengaktifan sel-sel radang dan alahan. Sebagai contoh makanan laut, cuaca yang panas dan kering, habuk, tekanan atau kemurungan, hama mahupun akibat jangkitan kuman. Apa yang memeranjatkan adalah bahan-bahan yang terdapat dalam produk pencuci muka dan badan juga mampu meningkatkan keradangan kulit pada pesakit eczema.

CARA PENJAGAAN KULIT YANG CENDERUNG TERHADAP ALAHAN

Elakkan produk yang diketahui sebagai alergen yang biasa, contohnya lateks.

Berhati-hati: Sekiranya ingin mencuba detergen, item penjagaan seperti losen pelindung matahari atau mekap yang baru, ujinya terlebih dahulu. Pastikan anda mempunyai pengganti lain sekiranya kulit anda mula memberi tindak balas.

Ikut regimen yang sama bagi sebarang produk yang akan menyentuh kulit anda. Ini mungkin kedengaran remeh-temeh berbanding penggunaan terus “produk ajaib”. Namun, kulit anda merupakan organ yang sensitif dan apabila ia tidak gembira, tiada siapa akan gembira.

Alergen boleh membunuh. Prinsip “Terdapat cara untuk berjaya jika anda terus mencuba” tidak boleh digunakan di sini. Jangan menduga nasib dengan mencuba alergen yang sama berulang kali. Ia tidak akan meredakan simptom anda. Malah, ia akan menjadikannya lebih teruk.

Jika anda mendapati diri anda tiba-tiba mengalami alahan, jumpa doktor atau pergi ke bilik kecemasan dengan segera. Kejutan anafilaktik boleh membawa maut. Jangan menjadi mangsa.

APA ITU FUNGUS / KULAT DAN BAGAIMANA KULAT TERJADINYA KULIT

Fungal atau dalam bahasa Malaysia disebut kulat. Fungal ni sejenis bakteria yang menyerang kulit manusia. Apa fungal ni? Macam mana benda ni berlaku? Kulat adalah sekumpulan organisme yang mempunyai ciri-ciri tersendiri, yang tidak menyerupai haiwan mahupun tumbuhan. Ia merupakan penyebab kerosakan, kotor, busuk dan beracun.

Pada amnya benih kulat tidaklah mendatangkan bahaya, tetapi setelah berada di dalam keadaan suhu, kelembapan serta kehadiran nutrien yang sesuai, ia akan membiak menjadi kulat. Kulat merupakan hidupan halus yang bertaburan di sekeliling kita. Terdapat lebih kurang 200,000 jenis kulat yang wujud tetapi hanya 100.000 jenis sahaja yang boleh membawa penyakit kepada manusia.

Kulat membiak di bahagaian yang selalunya panas dan lembab seperti bahagian antara jari kaki, kemaluan dan antara kulit yang berlipat. Jangkitan ini boleh merebak dengan sentuhan secara langsung atau tidak secara langsung dengan pesakit yang dijangkiti, apabila seseorang itu mengguna sesuatu atau bersentuh sesuatu benda dicemari kulat.

Kulat adalah sejenis kuman yang boleh didapati dimana-mana bahagian badan kita seperti rambut, kulit dan kuku. Ia hidup di tempat yang hangat dan lembab. Kanak-kanak merupakan golongan yang mudah mendapat jangkitan kulat kerana mereka suka berkongsi barang-barang dan berpelukan sesama mereka.

FAKTOR-FAKTOR KULAT BOLEH MEMBIAK

Anemia atau kekurangan zat besi.
Sistem pertahanan badan yang rendah.
Orang yang sedang mengambil antibiotik.
Luka pada kulit.
Pesakit diabetes (lebih berisiko untuk jangkitan).
Perubahan hormon bagi wanita.
Bahagian yang panas dan lembap
Pakaian dalam dan lampin (ruam lampin).

KULAT BOLEH BERLAKU PADA BAHAGIAN

Kulit badan – Kadangkala pada anggota badan terutamanya pinggul.
Kaki berair – Berlaku pada kulit selaput antara jari-jari kaki.
Infeksi kuku jari – Kuku lebih mudah diinfeksikan jika di bandingkan dengan kuku jari tangan.
Jock Itch – Infeksi kulat pada bahagian pangkal paha.
Panau – Infeksi kulat permukaan kulit yang paling biasa dimuka dan di badan.
Seriawan mulut – Berlaku pada mulut, lidah atau bahagian dalam pipi.

PUNCA-PUNCA PENYAKIT/FAKTOR RISIKO

Infeksi kulat berlaku apabila manusia dan binatang yang telah dijangkiti serta objek yang merupakan pembawa spora kulat bersentuhan antara satu sama lain.

Sentiasa memakai pakaian, kasut atau sarung kaki yang diperbuat daripada bahan sintetik.

Mengunakan sabun beralkali dengan berlebihan.

Dijangkiti melalui bidai kayu dan hamparan di kolam renang dan tempat mandi wap serta lapik lantai atau permaidani di bilik hotel dan bilik riadah.

Kurang menjaga kebersihan diri. Oleh itu pastikan anda menjaga kebersihan diri.

Geseran mekanikal antara lipatan badan dan perpeluhan yang berlebihan.

Melalui aktiviti perlancongan dan hubungan antarabangsa.

Suka berkongsi pakaian, tuala, kasut atau sarung kaki.

Berkaki ayam di atas tanah yang tercemar dan pantai serta sekeliling kolam renang.

Sumber: Internet


TAHNIAH!! PEMENANG PERADUAN BAYI COMEL KELABMAMA 2

Peraduan Bayi Comel Kelabmama khas untuk bayi Berusia 0 BULAN HINGGA 24 BULAN dan terbuka kepada seluruh rakyat Malaysia. Penyertaan Peraduan Bayi Comel 2 bermula pada 17 Julai 2017 sehingga 16 Ogos 2017 lalu dengan jumlah peserta hampir 50,000 bayi yang menyertai. Bermula 19 Ogos 2017, seramai 25,000 calon akhir peraduan telah dipilih oleh juri dan penaja untuk merebut peluang memenangi hadiah keseluruhan bernilai RM2,650. Daripada calon akhir yang terpilih, hanya enam (6) pemenang telah dipilih berdasarkan peratusan LIKE/ SHARE/ JURI yang tertinggi pada tarikh akhir 26 Ogos 2017.
|Hadiah Utama|

Produk Tajaan Applecrumby & Fish bernilai RM1450
Termasuk:

18 Paket Stok Lampin Pakai Buang Applecrumby Chlorine Free Pull Up Pants  (M/L atau XL)  Untuk 3 Bulan Bernilai RM900
Beg Lampin Pasito A Pasito Polka Dot Eco Leather Diaper Bernilai RM400
6 Pek Tisu Basah Applecrumby Extra Thick Baby Wipes 80s Bernilai RM150

|Hadiah Kedua|

Produk Tajaan Applecrumby & Fish bernilai RM600
Termasuk:

12 Paket Stok Lampin Pakai Buang Applecrumby Chlorine Free Pull Up Pants  (M/L atau XL)  Untuk 2 Bulan Bernilai RM600

|Hadiah Ketiga|

Produk Tajaan Applecrumby & Fish bernilai RM300
Termasuk:

6 Paket Stok Lampin Pakai Buang Applecrumby Chlorine Free Pull Up Pants  (M/L atau XL)  Untuk 1 Bulan Bernilai RM300

|3x Hadiah Saguhati|

Produk Tajaan Applecrumby & Fish bernilai RM100
Termasuk:

2 Paket Lampin Pakai Buang Applecrumby Chlorine Free Pull Up Pants  (M/L atau XL)  Bernilai RM100

PEMENANG PERADUAN BAYI COMEL KELABMAMA 2017. Tahniah!!

**Segala pilihan pemenang adalah muktamad oleh pihak Penaja.


TAHAP PERKEMBANGAN BAYI 0 HINGGA 12 BULAN YANG PERLU MAMA AMBIL TAHU

Sentiasa ingat bahawa setiap anak adalah unik dan berkembang mengikut rentak masingmasing, dengan caranya tersendiri. Maka, penting bagi anda memahami anak anda dan mengenal pasti kekuatannya dan memberi sokongan yang diperlukan. Pada asasnya, ini merupakan cara terbaik untuk anda menggalakkan perkembangan yang sihat.Sebagai permulaan, penting untuk anda membantu bayi anda berasa selesa dengan dunia baharunya dalam dua bulan kehidupannya. Segala-galanya baharu baginya, dan dia masih belajar bagaimana untuk mengawal makan minum/corak tidur dan mencuba membezakan emosi-emosinya. Cuba sedaya upaya untuk membuat dia selesa dan pastikan dia berasa selamat dan dilindungi.

0-2 BULAN

Pemerhatian teliti diperlukan – pemerhatian secara aktif akan membantu anda mengetahui apa maksud tangisannya. Pakar kanak-kanak (atau ibu bapa) yang berpengalaman akan mengatakan bahawa bayi menangis dengan cara yang berlainan untuk keperluan yang berbeza. Kehidupan anda akan menjadi lebih mudah sekiranya anda mempelajari bagaimana untuk membezakan maksud tangisannya!
Ambil tindakan sewajarnya – selepas pemerhatian, datang pula tindakan. Dengan bertindak dengan cepat, anda dapat memastikan dia berasa penting dan disayangi. Ini membantu membina rasa diri yang positif dan menggalakkan dia untuk lebih berkomunikasi. Ingat, anda tidak akan memanjakan bayi. Tindakan yang penuh dengan kasih sayang membantu bayi anda mempelajari kemahiran yang diperlukan untuk menenangkan dirinya. Yang paling penting ialah untuk memupuk hubungan yang kuat dengannya, sekaligus memastikan perkembangan otak yang sihat.
Hiburkan bayi anda! – sentiasa bercerita dengan bayi anda tentang perkara-perkara yang sedang berlaku disekelilingnya. Inilah masa dalam kehidupannya apabila dia mula mengadakan hubungan mata dengan anda, memegang jari anda, dan seronok dengan sentuhan anda dan bertindak balas kepada suara anda. Objek-objek yang berwarna terang juga akan mula menarik minatnya. Walaupun dia tidak memahami kata-kata anda, mendengar suara anda akan berjaya mengeratkan hubungan anda dengannya. Ingatlah bahawa nada suara anda dan pandangan mata adalah penting!

2-6 BULAN

Saya ingin bercakap juga! Bayi-bayi sangat interaktif pada peringkat ini apabila mereka cuba untuk berkomunikasi dengan anda. Mereka senyum dan mengagah, sekali-sekala berhenti sebentar untuk menunggu tindak balas anda. Bayi juga mula meniru anda, semuanya sebahagian daripada proses mempelajari kemahiran baharu. Dengan mengambil bahagian secara aktif dalam ‘perbualan’ awal ini, anda mempunyai banyak peluang untuk mendedahkan bayi anda kepada banyak perkataan baharu sebelum dia belajar bercakap.
Meneroka adalah cara terbaik untuk belajar – dengan memerhati, memegang dan memasukkan objek yang berbeza ke dalam mulutnya, sebenarnya bayi sedang belajar tentang dunianya. Kebanyakan bayi akan mencapai, dan cuba untuk memegang, pada sekitar umur tiga bulan. Untuk menjaga keselamatannya, pastikan apa-apa objek yang bayi anda pegang adalah selamat untuk bayi dan tidak boleh masuk keseluruhannya ke dalam mulut.
Bergerak – menjelang umur empat hingga enam bulan, bayi mempunyai kawalan tubuh yang lebih baik. Dia mungkin boleh berpusing ke kiri/kanan, lebih pandai mencapai dan memegang barang-barang, dan boleh duduk dengan sedikit sokongan. Pastikan anda turun ke paras yang sama dengannya dan periksa rumah anda untuk memastikan keselamatan bayi anda, contohnya tutup semua palam, letakkan penghalang pada tangga, balut/tutup bucu-bucu tajam untuk mengelakkan kecederaan kepada bayi, pastikan kabinet/laci tidak boleh dibuka oleh bayi, dll.

6-9 BULAN

Fokus pada komunikasi – kebanyakan bayi pada peringkat umur ini gemar berkomunikasi dengan bunyi, gerak isyarat dan riak wajah. Mereka mula berceloteh satu suku kata di mana anda boleh kaitkan beberapa bunyi dengan orang-orang tertentu seperti ‘mama’ untuk ibu dan ‘papa’ untuk ayah. Pastikan anda terus bercakap dengannya, bahkan sehingga menceritakan perbuatan anda, contohnya “Ini dia mainan kegemaran anda, tengok tu, gebunya”. Jika dia memberi tindak balas, pastikan anda menjawabnya. Teruskan ‘perbualan anda’ seberapa lama yang boleh.
Bergerak, bahagian dua – kemahiran motornya semakin baik pada umur ini. Galakkan dia berguling, menyusur, merangkak, atau berdiri seberapa banyak yang boleh. Jika dia inginkan permainan, jangan terus beri kepadanya tetapi biar dia bekerja keras untuk mendapatkannya; pegang tinggi-tinggi supaya dia mencapai, atau letak jauh dari capaiannya supaya dia terpaksa berjalan ke arah anda. Dengan membiarkan dia melakukan sendiri, anda juga sedang membantu membina keyakinannya. Walau bagaimanapun, jangan lupa untuk memastikan persekitarannya selamat.

9-12 BULAN

Ini mungkin peringkat umur yang paling menyeronokkan bagi kebanyakan ibu bapa, memandangkan bayi-bayi boleh berkomunikasi dengan berkesan melalui tindakan dan bunyi.
Bayi sedia mendengar – pada peringkat ini, bayi anda memahami lebih banyak perkataan daripada apa yang boleh dia tuturkan dan boleh mengikut arahan mudah seperti “ambil bola”. Pada peringkat ini, anda harus meneruskan’perbualan’ kerana ia akan membantu bayi anda belajar bahasa. Jika anda melihat dia memerhatikan sesuatu, bercerita tentangnya kepada bayi anda, contohnya “Cantikkan bulan tu? Nampak tak bulan tu sangat terang!” Meniru bunyi mungkin bermula dan penting bagi anda mengaitkan bunyi dengan perbuatan atau objek di sekelilingnya, contohnya ‘mam-mam’ untuk makanan/makan.
Bergerak, bahagian tiga – dia masih belum puas meninjau dan akan menyusur, merangkak atau berjalan merata-rata. Biarkan dia mendapat ‘senamannya’ tetapi anda harus pastikan persekitarannya selamat untuk dia berbuat demikian. Selain itu, anda boleh bermain dengan bayi anda sambil dia bergerak; membuat jejak menggunakan permainannya atau bermain ba chak atau sorok-sorok.
Jauh di mata dekat di hati – kini dia tahu bahawa benda-benda (dan orang) masih wujud walaupun dia tidak nampak mereka. Bermain sorok-sorok membantu bayi anda lebih memahami konsep ini. Begitu juga, sekiranya anda pergi ke mana-mana tanpa membawanya bersama, jangan keluar secara sembunyi! Pastikan anda memberitahu dia dan ucapkan selamat tinggal. Ini membina kepercayaan bayi anda terhadap anda dan juga membantu dia mengawal perasaan.
Kuncinya ialah pengulangan – dengan melakukan sesuatu berulang kali, bayi anda sebenarnya sedang meningkatkan kemahiran motor dan daya ingatannya. Ini juga membantu dia memahami bagaimana benda-benda berfungsi. Anda boleh membantu dengan bermain bersama, contohnya, jika dia asyik menghantuk-hantuk blok binaan, cuba perhati jika dia lebih suka menyusunnya. Cuba untuk memperkayakan pengalamannya dengan aktiviti-aktiviti lain, seperti menggolek atau melambung bola, menggoncang atau menghantuk orok-orok, atau membiarkan dia bermain dengan permainan manik berselirat. Ini membantu mengajar dia bagaimana benda-benda berfungsi, pada masa yang sama membina otot pada tangannya yang diperlukan apabila dia mula menulis.

Sumber: mypositiveparenting.org


MABUK HAMIL DI AWAL HAMIL MELETIHKAN SI IBU

Kira-kira lapan daripada 10 wanita hamil mengalami mabuk dan separuh daripada mereka muntah-muntah. Mabuk hamil ialah kejadian medikal yang paling biasa berlaku pada awal kehamilan, tetapi berbeza antara wanita. Anda mungkin mendapat serangan mual ringan dari semasa ke semasa apabila mula-mula bangun, atau mendapati bahawa bau tertentu mencetuskan rasa mual untuk sepanjang hari. Kebanyakan pesakit akan mengalaminya sepanjang hari sampai ke malam. Wanita yang mabuk hamil secara berterusan sering merasakan tiada siapa yang memahami apa yang mereka sedang lalui.
Tidak hairanlah, ini boleh membawa kepada kemurungan. Mabuk hamil yang paling teruk dipanggil hyperemesis gravidarum (bermaksud muntah berlebihan semasa hamil). Jika anda muntah banyak kali dalam sehari, tidak dapat makan dan minum tanpa muntah, dan jika berat badan anda menurun, maka anda mungkin menghidap hiperemesis. Tidak seperti penyakit kehamilan biasa, hiperemesis boleh menjejaskan kesihatan anda dan bayi anda, jadi berbincanglah dengan doktor anda dengan seberapa segera.
Mabuk hamil biasanya bermula sekitar lima atau enam minggu kehamilan dan berkurangan bagi kebanyakan wanita apabila menjelang 14 minggu. Sesetengah wanita berterusan sehingga 16 minggu, manakala yang lain mengalami pelbagai peringkat loya atau muntah-muntah sepanjang sembilan bulan sehingga kelahiran. Keadaan ini jarang berlaku, lebih-lebih lagi jika anda telah mendapatkan bantuan daripada awal. Jika anda mengalami kesakitan, demam dan sakit kepala, atau jika anda merasa loya dan muntah-muntah pertama kali setelah hamil sembilan minggu, berjumpalah dengan doktor sebab anda mungkin menghidap penyakit lain.

MENJEJASKAN BAYI

Mabuk hamil tidak akan mengancam bayi selagi anda mampu menyimpan dalam perut sebahagian daripada apa yang dimakan, dan minum banyak cecair. Makan makanan seimbang jika boleh, tetapi jika anda berasa amat loya, makan apa saja yang anda mampu. Pilihan makanan anda mungkin ganjil untuk seketika – mungkin selama sebulan anda hanya mampu untuk menyimpan nasi putih dan air di dalam perut tetapi cuba jangan bimbang tentang ini.

Jangan bimbang ketinggalan diet pemakanan sihat kerana anda boleh mengejarnya kemudian. Hepar anda menyimpan banyak nutrien yang bayi perlukan untuk membesar secara normal, jadi tidak akan berlaku apa-apa jika anda tidak banyak makan. Adalah penting bagi anda mengambil tambahan asid folik kerana ini akan membantu tulang belakang dan sistem saraf bayi akan berkembang dengan baik. Ambil asid folik pada waktu di mana anda tidak akan memuntahkannya keluar.

Jika anda muntah banyak kali dalam sehari, tidak dapat makan dan minum tanpa muntah, serta menurun berat badan, anda perlu berjumpa doktor dari awal sebab anda boleh mengalami dehidrasi. Ada banyak rawatan yang boleh membantu anda merawatnya di rumah, atau anda mungkin perlu dimasukkan ke hospital.

DAPATKAN BANTUAN DAN SOKONGAN

Anda mungkin mendapati bahawa kombinasi perubahan pemakanan mungkin boleh membantu masalah ini. Jika tiada apa pun yang mujarab dan anda masih menderita, berjumpalah dengan doktor seberapa segera. Rawatan menjadi lebih sukar jika dibiarkan. Mereka boleh mempertimbangkan cara-cara lain untuk mengatasi masalah ini, termasuk ubat-ubatan.

Beritahu suami, keluarga dan rakan-rakan anda tentang apa yang sedang dialami dan apa yang diperlukan. Mereka mungkin tidak tahu bagaimana hendak membantu anda. Anda mungkin perlu memberitahu rakan-rakan sekerja tentang kehamilan (dan penyakit) anda lebih awal daripada yang dirancangkan, supaya boleh mendapatkan sokongan yang anda perlukan.

Rehat seberapa banyak yang boleh untuk kembalikan semula tenaga yang digunakan akibat muntah atau sebagainya.

PEMAKANAN PALING PENTING

Tiada selera makan, muntah-muntah dan mengalami sakit hulu hati merupakan antara alahan yang akan dialami oleh sesetengah ibu mengandung di awal kehamilan. Kehamilan dan kelahiran biasanya tidak menimbulkan sebarang kesulitan tetapi jika tidak dijaga dengan rapi, boleh mengganggu kesihatan dan mengancam nyawa ibu dan anak yang dikandung. Pun begitu, bagi ibu-ibu mengandung yang mengalami alahan, mereka dinasihatkan tidak mengabaikan pemakanan harian kerana pemakanan yang baik semasa mengandung dapat membantu mengekalkan kesihatan dan membekalkan khasiat yang diperlukan oleh ibu dan juga bayi yang dikandung.

Ibu-ibu mengandung amat digalakkan mengambil set pemakanan yang penuh dengan khasiat seimbang agar mereka mampu memperoleh kesihatan yang baik di samping anak yang dikandung juga membesar dalam keadaan yang sihat. Apa yang dimaksudkan dengan set pemakanan yang sihat ialah set makanan yang penuh dengan nutrisi-nutrisi seperti kalsium, probiotik, asid folic, kalori, protien, zat besi, dan juga DHA.

Ungkapan ‘makan untuk dua orang’ bagi setiap ibu mengandung merupakan satu ungkapan yang tidak benar sama sekali malah hanya mitos semata-mata. Ini kerana bayi yang dikandung akan memperoleh nutrisi daripada pemakanan ibu dan bukannya makanan yang dimakan secara berlebihan.

Sumber: Utusan


Malu Bila Tapak Tangan Kuat Berpeluh, Baju Cepat Lencun & Basah?

Keadaan peluh yang melampau ini adalah sejenis penyakit dan ia dikenali sebagai hiperhidrosis. Namun begitu, tidak ramai yang mengetahui keadaan ini sebagai penyakit. Kebanyakannya beranggapan sebagai masalah biasa yang terjadi kepada semua orang. Dari segi perubatan, hiperhidrosis ialah masalah peluh berlebihan yang terjadi dalam satu peratus populasi.

Biasanya keadaan ini terjadi pada tangan (disebut palmar hiperhidrosis), ketiak (axillary hiperhidrosis) dan kaki (plantar hiperhidrosis). Punca sebenar hiperhidrosis tidak diketahui dengan tepat, namun peluh diketahui dikawal oleh sistem saraf simpatetik.

Hiperhidrosis selalu berlaku seawal zaman kanak-kanak dan remaja. Penyakit ini boleh menyebabkan kualiti hidup seseorang terganggu akibat tekanan emosi, malu untuk bersosial dan menjejaskan pekerjaan seperti susah menulis.

Ada tiga jenis hiperhidrosis iaitu hiperhidrosis berpunca daripada emosi yang selalunya membabitkan telapak tangan dan kaki serta ketiak, hiperdrosis setempat dan hiperhidrosis menyeluruh iaitu di seluruh badan.

Punca hiperhidrosis ini kurang jelas dan dikaitkan dengan aktiviti berlebihan saraf simpatetik dalam badan dan sebahagian kecil kerana pembawaan genetik. Masalah ini pula boleh dialami baik lelaki dan wanita tanpa mengira faktor usia.

RAWATAN

Hiperhidrosis sukar untuk dirawat dengan berkesan, tetapi pada masa sekarang sudah ada banyak kaedah baru yang boleh digunakan dan memberi prognosis yang baik.

Bagi mendapatkan rawatan hiperhidrosis ini, perlu berjumpa pakar kulit kerana ada pelbagai kaedah rawatan dari segi ubat-ubatan dan juga pembedahan. Hiperhidrosis menyeluruh mempunyai kaitan dengan masalah penyakit kanser dan urat saraf, masalah metabolik seperti hipertiroidisma, diabetes, hipoglisemia, gout, pheochorocytoma dan juga menopaus. Penyakit-penyakit lain yang menyebabkan demam juga boleh menyebabkan berpeluh satu badan. Ini penting bagi mencari punca-punca hiperhidrosis yang boleh dirawat dengan betul. Malah ada beberapa ujian yang perlu dilakukan.

Dari segi rawatan, usaha mengatasi hiperhidrosis ini juga menjadi satu cabaran bagi doktor. Bagaimanapun, penggunaan krim atau sapuan topikal mengandungi asid borik, potassium permanganate, formaldehyade, aluminium choride juga dikatakan memberi kesan terhad dan mempunyai kesan sampingan seperti alahan. Ada juga bahan sistemik digunakan seperti ubat antikoligenik. Contohnya propantheline bromide,oxybutynin dan benztropine lebih berkesan tetapi mempunyai kesan-kesan sampingan seperti penglihatan kabur atau kelabu, mulut dan mata menjadi kering, susah kencing dan sembelit. Selain itu, ada pelbagai ubat-ubatan yang turut digunakan untuk merawat hiperhidrosis. Suntikan toksin botulinum atau botox misalnya, amat berkesan untuk rawatan hiperhidrosis pada telapak tangan dan di bawah ketiak.

Pada masa sama, ada juga kaedah pembedahan yang digunakan sekiranya rawatan secara perubatan gagal. Rawatan ini memerlukan prosedur yang mana saraf simpatetik dimusnahkan secara endoskopi. Pembedahan lain adalah dengan membuang kelenjar peluh melalui penggunaan laser dan pembedahan.

Rawatan hiperhidrosis ialah sesuatu yang mencabar dan keberkesanannya tidak seratus peratus, maka anda perlu berjumpa pakar untuk kaunseling.

Sumber: Internet


ELAK SI KECIL TERDEDAH DENGAN RENJATAN ELEKTRIK. SIMPAN KEMAS WAYAR PENGECAS ANDA!

Renjatan elektrik berlaku apabila seseorang tersentuh/terdedah kepada punca elektrik. Arus elektrik yang melalui tubuh badan (badan manusia adalah pengalir elektrik) berpotensi menyebabkan individu itu mengalami kecederaan pada bahagian yang tersentuh (thermal burns), berlakunya kecederaan   dalaman pada otot atau organ dan gangguan pada degupan jantung yang boleh mengakibatkan renjatan (cardiogenic shock). Seseorang yang terkena petir pula boleh ditakrifkan sebagai terkena percikan elektrik berkuasa tinggi dalam masa sangat singkat. Dari segi fiziknya, kesan percikan petir tidak boleh dibandingkan dengan tenaga elektrik yang dijanakan untuk kegunaan rumah atau industri. Dari itu, perbincangan mengenai kedua-dua tajuk ini akan ditumpukan kepada kesan dari sudut perubatannya sahaja.

Punca Renjatan
Kebanyakan kes yang melibatkan warga dewasa belaku kerana terdedah kepada punca elektrik semasa kerja. Kemalangan melibatkan remaja pula berlaku atas sifat ingin tahu dan aktiviti berisiko yang mendedahkan remaja ini kepada bahaya renjatan elektrik. Bayi dan kanak-kanak kecil pula terdedah kepada sumber elektrik di rumah kerana menganggap perkakasan elektrik sebagai mainan atau bahan untuk dimakan (gigitan).

Bahaya renjatan elektrik bergantung kepada faktor berikut:

Arus elektrik (lebih tinggi maka lebih tinggi risiko kematian)
Tempoh (lebih lama terkena renjatan, lebih tinggi risiko kematian)
Perjalanan arah arus dalam tubuh (jika melalui jantung, risiko kematian sangat tinggi)
Voltan (lebih tinggi voltan, lebih rendah rintangan dan lebih tinggi risiko kematian)

Gejala/Tanda

Seseorang yang terkena renjatan elektrik mungkin tidak menunjukkan sebarang tanda luaran atau dengan jelas mengalami gejala kecederaan akibat kesan terbakar. Ada mangsa renjatan yang  pengsan/tidak sedarkan diri  akibat  renjatan pada saraf ataupun jantung (cardiac arrhythmia). Secara umumnya, kecederaan akibat  elektrik terbahagi kepada:

Kecederaan akibat bahagian tubuh yang terbakar (Electrical burns wounds)
Bahagian yang terbakar biasanya paling teruk pada tempat yang bersentuh (sumber elektrik dan pembumian). Selain daripada kecederaan luaran, kontraksi otot boleh berlaku dan mengakibatkan kecederaan pada tengkuk, tulang belakang atau organ dalaman. Sebarang perubahan bentuk (deformity) mungkin berlaku akibat kepatahan tulang.

Keseriusan kecederaan bahagian tubuh yang terbakar bergantung pada sumber kuasa elektrik. Kecederaan voltan tinggi (500-1000 volts) mencederakan tubuh badan melalui proses pemanasan dalaman. Hakikatnya lebih ramai mangsa maut akibat luka terbakar berbanding kesan arus elektrik itu semata-mata.

Serangan Jantung (Venticular Fibrillation)
Bekalan elektrik AC di rumah-rumah di Malaysia (240 volts) pada kadar 50Hz. Jika terkena pada kawasan dada, otot-otot jantung boleh menguncup serentak dan berlaku serangan jantung (ventricular fibrillation). Manakalah untuk arus DC pula, arus sehingga 300 to 500 mA diperlukan.  Serangan jantung jika tidak dirawat serta merta boleh mengakibatkan kematian.

Kesan kepada Sistem Saraf

Arus elektrik menganggu fungsi saraf terutamanya pada otak, jantung dan paru-paru. Pendedahan kepada arus elektrik pada saraf pula berpotensi menyebabkan kerosakan saraf atau neuropati.

Arus elektrik yang melalui otak boleh menyebabkan mangsa pengsan dan tidak sedarkan diri. Arus yang melalui jantung pula menyebabkan serangan jantung seperti diterangkan di atas.

Kesan radiasi haba pancaran (Arc-flash Hazards)
Pancaran sinar cahaya (arc flash) yang terhasil daripada  renjatan elektrik atau panahan petir adalah pancaran berhaba tinggi. Pancaran haba ini boleh menyebabkan kebakaran teruk pada bahagian tubuh badan yang terdedah begitu juga pada persekitaran kawasan kulit yang berhampiran.

Kesan Panahan Petir

Panahan petir pula menyebabkan kecederan melalui beberapa cara:

Terkena renjatan elektrik dari petir secara langsung(jarang berlaku)
Melalui renjatan elektrik apabila mangsa tersentuh bahan(pengalir letrik) yang terkena petir(contoh talian telefon di rumah atau besi tempat berlindung dari hujan)
Melalui renjatan elektrik dari bumi tempat berpijak
Kecederaan akibat kesan sampingan objek-objek  berhampiran yang disambar petir
Kecederaan akibat terpelanting apabila terkena dentuman petir atau kesan dari kesan dentuman(barotrauma)
Majoriti kecederaan berpunca daripada kesan dentuman (barotrauma) kepada persekitaran seperti pada bumi, dahan pokok dan lain-lain objek yang berhampiran. Kecederaan yang  berpunca dari panahan petir secara langsung atau kecederaan  akibat kebakaran dalaman jarang berlaku. Kematian akibat  panahan petir berpunca daripada kesan renjatan kepada sistem denyutan jantung atau kerosakan pada sistem saraf.

Komplikasi kepada kecederaan akibat renjatan elektrik/petir bergantung kepada kecederaan yang dialami seperti yang diterangkan di atas dan dihuraikan di bawah:

Akibat bahagian tubuh yang terbakar
Kulit – bergantung kepada keluasan kawasan yang terbakar(body surface area) dan di mana ianya berlaku. (rujuk bahagian perawatan kecederaan akibat kebakaran)
Otot – kematian sel otot yang teruk  perlu dirawat melalui pembedahan membuang tisu-tisu yang mati malah adakalanya amputasi diperlukan.
Organ dalaman – bergantung pada bahagian organ yang terbakar. Kecederaan sehingga melibatkan organ dalaman biasanya berakhir dengan kematian kerana melibatakan renjatan bervoltan tinggi.
Jantung – Serangan jantung jika tidak diberi rawatan serta merta biasanya mengakibatkan kematian.
Sistem Saraf – Renjatan elektrik yang menyebabkan kecederaan otak boleh menyebabkan berlakunya kerosakan otak/saraf yang kekal dan mengakibatkan mangsanya mengalami sawan, kelumpuhan, atau  perubahan personaliti
Rawatan

Rawatan di rumah
Renjatan elektrik bervoltan rendah dan sekejap masa biasanya tidak menyebabkan sebarang kemudaratan atau hanya luka sedikit yang boleh dirawat di rumah. Bagi semua renjatan bervoltan tinggi atau kecederaan yang mengakibatkan bahagian tubuh terbakar, rawatan selanjutnya di hospital perlu dilakukan. Walau bagaimanapun, jika rawatan di rumah ini tidak berhasil, sila dapatkan nasihat lanjut untuk rawatan atau suntikan tetanus jika perlu. Bagi semua kes ibu hamil yang mendapat renjatan elektrik, mereka perlu mendapat pemeriksaan susulan dan rawatan di hospital.

Rawatan Doktor
Semua kes renjatan bervoltan tinggi (500 volts ke atas) perlu mendapat rawatan di Unit Kecemasan di Hospital Perkara berikut perlu diberi perhatian:

Sebarang kecederaan atau kesan terbakar pada kulit
Sejarah pengsan sewaktu terkena renjatan
Sebarang aduan kekebasan, sesemut, kelumpuhan/kelemahan pada pergerakan, penglihatan, pendegaran atau masalah bertutur
Semua kes ibu hamil terutamanya jika 20 minggu keatas
Lain-lain gejala yang serius

Ujian Klinikal
Semasa pemeriksaan dilakukan, keutamaan diberi kepada berlakunya sebarang kecederaan pada organ dalaman, sistem otot/tulang, jantung dan  sistem saraf. Pegawai perubatan akan menjalankan ujian-ujian berikut berdasarkan kepada sejarah insiden yang berlaku  dan pemeriksaan fizikal yang dilakukan.

Ujian ECG bagi memeriksa jantung
Ujian Full Blood Count bagi mengenalpasti kepekatan darah (jika berlaku perdarahan atau kemungkinan jangkitan)
Ujian air kencing UFEME bagi melihat kehadiran enzim otot (myoglobinuria) bagi kecederaan otot yang serius
Ujian X-ray sekiranya diperlukan bagi melihat sebarang kemungkinan berlakunya kepatahan  semasa terkena renjatan
CT scan jika diperlukan apabila kecederaan kepala berlaku atau mangsa renjatan separa sedar
Rawatan Kecemasan Semasa Mangsa terkena renjatan

Padamkan bekalan alat elektrik atau jika perlu, bekalan elektrik pada suis utama di rumah atau di tempat kerja. Mematikan alat elektrik TIDAK memberhentikan arus elektrik.
Dapatkan bantuan kecemasan. Dial 991 untuk ambulan dan paramedik
Jika bekalan elektrik tidak dapat dimatikan, gunakan objek bukan pengalir elektrik kering seperti kayu atau alas kaki getah untuk menolak mangsa dari sumber elektrik. Pastikan berdiri di atas bahan bukan pengalir seperti alas kaki getah. JANGAN sama sekali cuba menyelamatkan mangsa jika insiden ini berlaku di kawasan bervoltan tinggi.
Setelah dipisahkan dari punca elektrik, periksa mangsa untuk pernafasan dan denyutan jantung. Jika tiada, lakukan CPR .
Jika mangsa mengalami luka terbakar, tanggalkan pakaian dan jiruskan dengan air mengalir sederhana sejuk hingga kesakitan hilang. Beri rawatan kecemasan sepertimana biasa kepada luka terbakar.  Tunggu di sisi mangsa sehinggalah bantuan tiba.
Sekiranya mangsa mengalami trauma akibat terpelanting dari kawasan renjatan elektrik, pastikan tengkuk tidak digerakkan jika dikhuatiri berlaku kecederaan pada saraf tunjang. Berikan rawatan kecemasan kepada kecederaan luka atau kepatahan yang berlaku seperti biasa.

JANGAN LAKUKAN INI:

Menghampiri mangsa yang terkena renjatan bervoltan tinggi sehinggalah suis dimatikan sepenuhnya atau ada risiko letupan berlaku

Menyapu ais, mentega, minyak atau sebarang dressing melekat pada luka terbakar
Jangan buangkan kulit yang mati  atau memecahkan lepuh pada kulit
Jangan sentuh kulit seseorang yang sedang terkena renjatan elektrik

Rawatan Perubatan Seterusnya
Rawatan diberi bergantung kepada keterukan kecederaan akibat terbakar (burns wound) dan jika berlaku kecederaan-kecederaan sampingan. Kecederaan akibat terbakar (burns wound) :

Minor: rawatan krim antibiotik dan dressing.
Kecederaan lebih teruk mungkin memerlukan pembedahan untuk membuang tisu-tisu mati atau bagi tujuan skin grafting.
Kecederaan serius pada lengan, kaki atau tangan ada kalanya memerlukan pembedahan untuk membuang otot-otot yang terbakar sehinggalah kepada amputasi sekiranya diperlukan
Lain-lain kecederaan yang memerlukan perhatian
Kecederaan mata memerlukan pemeriksaan dan rawatan oleh doktor mata
Kepatahan memerlukan rujukan kepada doktor otopedik bagi tujuan rawatan seterusnya (splinting, casting atau pembedahan).
Kecederaan organ dalaman memerlukan pemerhatian dalam wad atau pembedahan jika diperlukan.

Langkah-langkah pencegahan daripada terkena renjatan elektrik bergantung kepada usia:

Kanak-kanak di bawah 12 tahun:

Kebanyakan renjatan berlaku kerana kerosakan pada alat atau kabel elektirk. Pastikan alat-alat elektrik dan kabel elektrik dipantau untuk sebarang kerosakan dan jika perlu dibaiki atau digantikan.Jangan benarkan kanak-kanak bermain dengan kabel dan soket elektrik. Hadkan penggunaan soket tambahan mengikut sukatan(diukur dalam amps) yang disyorkan oleh peralatan elektrik tersebut Perbaharui kabel lama atau soket yang tiada pembumian kepada sistem terkini(grounded 3 pronged system). Elakkan penyambungan elektrik berdekatan kawasan basah (sinki, bilik mandi) atau dapatkan nasihat professional jika penyambungan di kawasan sebegini diperlukan.

Kanak-kanak 12 tahun dan ke-atas:

Kebanyakan kecederaan berlaku akibat perbuatan berisiko dan  ingin tahu kumpulan remaja. Kejadian melibatkan remaja berlaku apabila mereka menceroboh masuk sistem janakuasa bervoltan tinggi TNB atau  di landasan tren elektrik berkuasa tinggi. Pendedahan kepada bahaya kepada perbuatan ini perlu diterangkan kepada golongan remaja di rumah ataupun di sekolah.

Warga Dewasa

Selalulah berhati-hati dalam mengelakkan kecederaan terkena renjatan semasa berurusan dengan peralatan elektrik. Pastikan suis dimatikan sebelum melakukan sebarang aktiviti dengan sistem elektrik. Jika tidak pasti, libatkan professional dalam sebarang sambungan di rumah. Elakkan penggunaan peralatan elektrik berhampiran kawasan basah dan jangan berdiri di kawasan berair semasa mengendalikan peralatan elektrik. Hentikan sebarang aktiviti luar rumah ketika ribut petir. Cari perlindungan di dalam bangunan atau jika terpaksa berlindung di luar, elakkan berada di bawah pokok atau berhampiran objek besi. Besi itu sendiri bukan satu tarikan kepada petir, tetapi ia berupaya mengalirkan arus elektrik kepada mangsa yang bersentuh dengannya.

Rehabilitasi

Pemulihan daripada renjatan elektrik bergantung kepada jenis dan keterukan kecederaan yang dialami. Bagi mereka yang mengalami kecederaan pada bahagian kulit yang terbakar(superficial burns wounds), kepulihan bergantung kepada peratusan tubuh yang terbakar (body surface area) dan tahap intensitinya.
Mereka yang  tiada sebarang kecederaan teruk pada bahagian yang terdedah atau  terkena renjatan elektrik, pesakit akan pulih seperti biasa tanpa masalah dan tidak memerlukan rehabilitasi.Harus diingati bahawa jangkitan kuman pada luka terbakar akibat renjatan elektrik adalah punca utama kematian bagi mangsa yang sempat dimasukkan ke hospital.

Kecederaan pada otak baik kesan langsung daripada renjatan atau kerana terjatuh atau terhantuk  yang serius boleh menyebabkan kecederaan kekal pada otak yang mengakibatkan sawan, lumpuh atau perubahan personaliti.

Kecederaan akibat kepatahan tulang kerana terjatuh, terhumban  dan sebagainya, dirawat seperti mana dijelaskan di bawah tajuk rehabilitasi  kepatahan.

Sumber: myhealth.gov.my


Kenapa Bau Badan Saya Busuk?

Setiap manusia mempunyai kelenjar keringat atau lebih dikenali sebagai peluh. Keringat atau peluh dihasilkan oleh dua kelenjar penting dalam tubuh manusia iaitu kalenjar accrine dan kelenjar apokrin. Kelenjar accrine yang bertugas untuk menghasilkan keringat bening dan tidak berbau yang dikeluarkan sejak bayi. Kelenjar accrine ini umumnya berada di tangan, punggung serta dahi. Kelenjar accrine ini mengeluarkan cairan yang banyak mengandungi air dan tidak berbau. Kelenjar accrine ini memiliki kandungan asam lemak yang penuh dengan cairan lebih likat dan berminyak.
Bagi kelenjar apokrin pula, kelenjar ini letaknya lebih luas di dalam tubuh, terutama di bahagian tubuh yang memiliki perakaran rambut seperti ketiak, organ intim dan di dalam hidung. Namun, kalenjar apokrin ini lebih banyak terdapat di bahagian ketiak yang memiliki pori-pori yang cukup besar untuk menghasilkan dan mengeluarkan keringat. Kalenjar apokrin ini juga akan dihasilkan bersama bakteria yang berperanan dalam proses menghasilkan bau yang tidak sedap dan menyenangkan. Kelenjar apokrin akan aktif setelah seseorang individu mencapai akil baligh.

Masalah bau badan bermula apabila seseorang itu mencapai akil baligh. Namun individu memiliki tubuh badan lebih gempal atau gemuk, individu kuat berpeluh, dan individu yang suka mengambil diet berempah serta individu menghidap penyakit kronik seperti kencing manis atau gout lebih berisiko tinggi mendapat masalah badan berbau. Umumnya keringat atau peluh tidak berbau. Namun, jika melekat di permukaan kulit selama beberapa jam dapat menimbulkan masalah bau badan. Bau badan juga dikenali sebagai bromhidrosis, osmidrosis atau ozochrotia.

Bau badan sebenarnya berlaku apabila bakteria yang terdapat pada permukaan kulit menguraikan protein yang terdapat pada lapisan kulit dan peluh kepada asid. Hal ini kerana kegiatan bakteria-bakteria yang terdapat di permukaan kulit akan membiak dengan lebih cepat dan menyebabkan kandungan asid di dalam peluh bertambah dengan lebih cepat.

PUNCA UTAMA

Keadaan asid yang tinggi di dalam peluh menjadi penyebab utama bau badan menjadi busuk. Dua jenis asid yang menjadi faktor penyebab bau badan kita menjadi busuk ialah asid propionik dan asid isovalerik.

Asid propionik ini banyak ditemui di dalam peluh dan ia berlaku akibat tindakan daripada bakteria jenis propioni bacteria.

Bakteria ini biasanya tinggal di dalam saluran kelenjar sebum yang terdapat pada permukaan epidermis dan dermis kulit. Asid propionik inilah yang menjadi faktor penyebab bau badan kita berbau seperti cuka.

Asid isovalerik pula dihasilkan oleh tindakan bakteria Staphylococcus epidermidis dan ia menjadi faktor penyebab bau badan seperti keju dan susu. Bahagian-bahagian badan yang mudah mengeluarkan bau badan ialah celah-celah jari kaki, kelenkang, ketiak, bahagian pusat pada perut dan tempat-tempat yang berbulu seperti kemaluan.

Penyebab utama bau badan kita menjadi lebih teruk ialah apabila bahagian-bahagian badan kita yang kerap mengeluarkan bau busuk mendapat jangkitan fungus atau kulat seperti kulat daripada spesis Tinea spp.

Masalah bau badan juga dapat dikaitkan dengan faktor pemakanan. Terdapat beberapa makanan yang menjadi punca utama kepada masalah bau badan seperti bawang putih. Jenis makanan yang mengandungi bawang putih boleh memberikan impak kurang baik pada bau badan.

Selain itu, bawang putih juga mampu meyebabkan bau badan dan menjadikan bau mulut tidak sedap. Hal ini sudah terbukti secara langsung dan juga lewat penelitian ilmiah. Oleh itu, kurangkan memakan makanan yang mengandungi bawang putih untuk mencegah bau badan, bau ketiak serta bau mulut.

Selain bawang putih, daging juga merupakan salah satu penyebab dari bau badan. Mereka yang terlalu banyak mengambil makanan berasaskan daging kebiasaannya mempunyai aroma tubuh badan yang kurang sedap berbanding mereka yang sering mengambil makanan berasaskan sayuran. Hal ini kerana adanya sifat daging yang sukar dicerna berbanding sayuran.

Disebabkan itu, individu yang menpunyai masalah bau badan perlu mengurangkan pengambilan daging dan melebihkan pengambilan makanan yang berasaskan sayuran. Pengambilan alkohol terlalu kerap juga menjadi salah satu punca kepada masalah bau badan seseorang individu.

Minuman alkohol merupakan minuman yang akan diproses di dalam tubuh bersamaan dengan hati, namun terdapat 10 peratus kandungan alkohol akan dikeluarkan dari tubuh melalui peluh di tubuh, nafas serta ketika membuang air kecil. Oleh itu, individu yang sering mengambil minuman beralkohol kebiasaannya cepat mengeluarkan peluh serta mempunyai bau badan kurang enak.

Gangguan bau badan atau bau keringat boleh berlaku sekiranya seseorang individu tidak menjaga kebersihan badan dan terdapat juga kehadiran bakteria yang bertindak balas menjadi zat, menyebabkan wujudnya bau kurang enak.

ATASI MASALAH BAU BADAN !

Mandi dengan kerap
Pakaian sentiasa dalam keadaan bersih dan di basuh sentiasa
Pakai deadorant atau pewangi ketiak
Gosok celahan pelipat di badan seperti di ketiak, celah ibu jari kaki dengan lemon ataupun daun sireh
Kurangkan makanan pedas dan berempah
Hindari minum alkohol & merokok

Sumber: Internet


TANDA KONTRAKSI BRAXTON HICKS SEBELUM DETIK MELAHIRKAN ANAK, PERLU MAMA TAHU

Bermula seawal 28 minggu usia kandungan, wanita akan mula mengalami pengecutan rahim yang normal secara fisiologi, ia dinamakan pengecutan rahim Braxton-Hicks. Pengecutan rahim ini berlaku jarang-jarang, sekitar setiap 30 minit dan mengambil tempoh beberapa saat saja serta tidak menyakitkan. Ini berbeza dengan pengecutan rahim bersalin yang dialami setiap 15 minit namun kemudiannya menjadi lebih kerap (setiap lima atau tiga minit), setiap satu pula semakin panjang tempohnya (sehingga 45 saat) dan disertai dengan kesakitan. Tempoh ini bolehlah dikira secara meletakkan tapak tangan pada puncak rahim untuk mengesan pengecutan rahim itu yang sentiasa datang dan menghilang. Jangan gusar, kontraksi Braxton Hicks ialah simptom normal yang biasa dialami semasa hamil. Pada peringkat pertengahan kehamilan, anda mungkin akan merasakan otot rahim (uterus) anda mengecut. Namun jika tidak pasti, berjumpalah dengan doktor untuk mengesan punca kesakitan yang anda alami.

TANDA-TANDA KONTRAKSI BRAXTON HICKS

Kontraksi  Braxton Hicks mungkin petanda yang rahim anda sedang melatih serat-serat ototnya. Mungkin kontraksi itu adalah cara rahim anda mengajar dan bersedia untuk bekerja keras bila tiba masa bersalin. Ada pakar berpendapat bahawa kontraksi-kontraksi mempengaruhi serviks anda. Pada peringkat awal kelahiran, serviks mula memendek dan menjadi lebih lembut sebagai persediaan untuk mengembang bagi menyenangkan perjalanan bayi.

Jadi mungkin kontraksi Braxton Hicks adalah cara serviks dilatih bagi peringkat ini. Ada juga percaya bahawa kontraksi Braxton Hicks tidak membawa perubahan kepada serviks dan perubahan hanya berlaku semasa prakelahiran, apabila kontraksi yang berkoordinasi bermula atau semasa proses kelahiran itu sendiri.

Kontraksi Braxton Hicks biasanya tidak melebihi satu atau dua kali dalam masa sejam, mungkin dialami beberapa kali sehari. Ia lazimnya berhenti bila anda bertukar aktiviti, biasanya tidak teratur atau regular. Keadaan ini juga tidak bertahan lama, biasanya kurang satu minit, tidak beritma dan tidak bertambah intensiti. Berbanding kontraksi Braxton Hicks, kontraksi sebenar bertahan lama, lebih teratur, lebih kerap, lebih menyakitkan, lebih panjang dan lebih berkala.

Anda mungkin juga mengalami sakit kelahiran palsu. Ini berlaku bila kontraksi Braxton Hicks lebih beritma iaitu mungkin setiap 10 hingga 20 minit pada peringkat terakhir kehamilan. Mungkin sukar bagi anda membezakan antara sakit kelahiran palsu dengan yang benar terutamanya jika keregangan rahim yang dialami sungguh tidak selesa. Tetapi, sakit kelahiran palsu tidak membawa sebarang perubahan pada serviks. Doktor anda boleh membuat pemeriksaan untuk menentukan sama ada ia kelahiran palsu atau sebenar.

Bagaimanapun, jika anda merasakan kontraksi menjadi reda dengan cara apa pun, kemungkinan besar keadaan ini adalah Braxton Hicks. Anda perlu berjumpa doktor, jika hamil kurang 37 minggu tetapi mengalami kontraksi, lelehan yang melekit dan berdarah, sakit pinggang atau kekejangan. Ini tanda-tanda anda sedang mengalami kelahiran bayi pramatang.

TANDA HAMPIR BERSALIN

Perut menjadi ringan sekitar dua minggu sebelum kelahiran kerana kepala bayi sudah pun ‘turun’ ke dalam kawasan rangka tulang pelvis.
Keluar lendir pekat seperti gam yang lekang dari laluan pintu rahim apabila pintu rahim mula menipis.
Pengecutan otot rahim yang semakin kerap dan untuk tempoh yang lama.
Keluar lendir bercampur darah apabila pintu rahim mula membuka.
Selain tanda di atas, anda juga perlu ke hospital jika mengalami keluar air ketuban, pergerakan bayi menjadi kurang kerap, keluar darah atau apa saja masalah yang dialami untuk kepastian doktor.

CTG ALAT MENGUKUR KONTRAKSI IBU HAMIL

Anda juga boleh mempelajari cara mengesan pengecutan otot rahim. Ia juga dapat dilihat dalam carta cardio-tocograph atau CTG yang mencatat pola aktiviti jantung bayi serta pengecutan otot rahim. Ia dilakukan secara melekapkan dua alat berbentuk cakera tebal ke atas puncak rahim dan pada kawasan jantung bayi, alat ini dilekapkan dengan bantuan tali pinggang bergetah dan dibiarkan selama kira-kira 20 minit.

CTG atau Cardiotocography  ialah sejenis alat yang dipasang di perut ibu hamil bagi mengesan kadar degupan jantung bayi dalam kandungan dan juga kontraksi (contraction). Alat CTG biasa digunakan di hospital terutama dewan dan wad bersalin. Sesiapa yang mengandung dan masuk ke hospital untuk melahirkan anak mesti akan merasa pengalaman memakai CTG ini. Fungsi CTG adalah sama dengan Fetal Doppler yang kecil iaitu untuk mendengar degupan jantung bayi dalam kandungan. Bayi-bayi pada kehamilan berisiko tinggi seperti ibu kencing manis, darah tinggi, bayi kurang berat. Tetapi maklumat yang diperolehi dari mesin CTG adalah lebih lengkap kerana digunakan selama 30 minit setiap sesi bagi mendapatkan graf degupan jantung bayi dan juga kontraksi ibu jika ada.

Dari segi perubatan, cardiotocography (CTG) merujuk kepada pengiraan atau merekod (merujuk kepada perkataan -graphy) denyutan jantung bayi / fetal (merujuk kepada perkataan cardio-) dan juga kontraksi ( merujuk kepada perkataan -toco-) sewaktu hamil kebiasaannya dibuat pada trimester ketiga. Alat atau mesin yang diguna dipanggil cardiotocograph, atau electronic fetal monitor (EFM). Alat CTG sangat berguna untuk mengesan tanda-tanda ‘fetal distress’ iaitu bayi berada dalam keadaan tertekan.

INFO

Waktu 40 minggu adalah dikira bermula hari pertama haid terakhir sehingga tarikh jangkaan bersalin. Namun, 90 peratus wanita didapati sudah selamat bersalin sebelum tiba tarikh terbabit, sekitar 10 hari sebelum tarikh itu.

Bayi dikatakan cukup bulan apabila mencecah usia 38 minggu kandungan. Bayi pula dikatakan lebih hari jika masih belum dilahirkan selepas tarikh 40 minggu, jika melebihi 42 minggu pula dikatakan lebih masa.

Lazimnya bayi selamat jika lahir dalam tempoh 38 hingga 41 minggu, sebaliknya melebihi usia 42 minggu pula dikaitkan dengan risiko kepada bayi.

Membenarkan bayi di dalam kandungan melebihi usia 40 minggu memerlukan pengawasan pergerakan bayi, kandungan air ketuban, keadaan uri, aktiviti jantung dan seumpamanya bagi wanita yang tidak mempunyai masalah seperti darah tinggi, kencing manis atau rhesus negatif.

Pada masa sama, jika keadaan terbabit masih memuaskan, kandungan mungkin dibenarkan selama sekitar seminggu bagi memberi peluang jika anda didatangi sakit bersalin sendirinya tanpa perlu dipaksa bersalin (induksi). Namun, ia lebih bergantung kepada keputusan anda setelah mendapat pandangan doktor anda.

Sumber: Harian Metro/ Utusan/ InterneT


SI KECIL SUKA MELUKIS & CONTENG MEMPUNYAI EMOSI YANG LEBIH TENANG

Seni lukis memainkan peranan penting dalam perkembangan intelektual dan emosional kanak-kanak. Ia merupakan satu lagi medium komunikasi bagi kanak-kanak selain daripada pertuturan. Kanak-kanak yang masih baru mengenal erti kehidupan dan belum pandai menunjukkan perasaan dengan kata-kata juga boleh menzahirkan emosi mereka melalui kaedah ini. Ibu bapa sekarang perlu memantau situasi dan keadaan sekeliling anak-anak mereka khususnya dalam kalangan anak kecil. Ibu bapa juga disarankan menggunakan kaedah terapi seni sebagai satu proses pembelajaran dan meluah perasaan supaya anak-anak dapat meluahkan emosi serta apa terbuku di hati mereka dengan kaedah lebih santai. Jadi, anda tidak perlu marah atau meradang jika si kecil anda suka dan gemar menconteng dinding atau sebagainya. Itu merupakan tanda anak anda untuk meluahkan apa yang ada difikirannya.

Zaman keajaiban dan keindahan dunia lukisan kanak-kanak ialah pada usia kira-kira tujuh atau lapan tahun. Dalam usia mentah ini, minat terhadap seni lukis adalah disebabkan peluang semata-mata, bukan kerana keupayaan teknikal.

Seni lukis meningkatkan pengalaman kanak-kanak dalam beberapa bidang pembelajaran, termasuk matematik, pembacaan dan penulisan.

Ia boleh memperbaiki prestasi akademik dengan menarik pelajar ke dalam proses pembelajaran, kerana keyakinan dan pengiktirafan yang diperoleh dalam seni lukis meresap ke dalam pembelajaran mata pelajaran lain.

Seni lukis menjadikan pendidikan lebih menarik dan menyeronokkan, menggalakkan kanak-kanak lebih berminat untuk ke sekolah.

Daya kreatif dan keupayaan meluahkan perasaan melalui lukisan membantu kanak-kanak membina pemikiran kritikal dan mempelajari kemahiran baru untuk mengatasi atau menyelesaikan masalah dengan cara yang inovatif.

PERANAN IBU BAPA

Memandangkan pendidikan seni lukis di sekolah tidak begitu ditekankan, terpulanglah kepada ibu bapa untuk menjadi pendidik seni lukis kepada anak-anak mereka. Oleh itu, ibu bapa mesti menyediakan persekitaran dan kelengkapan untuk mendedahkan anak-anak mereka kepada seni lukis.

Bagi ibu bapa yang ingin mengasah bakat kreatif dan seni lukis anak-anak mereka di rumah, terdapat 3 prinsip am, iaitu sediakan tempat untuk aktiviti melukis, tunjukkan minat terhadap hasil kerja anak-anak, simpan contoh-contoh hasil kerja anak-anak

Anda boleh menyediakan ruang atau satu sudut bilik, atau menggunakan sebahagian daripada anjung yang berbumbung, dengan meja dengan ketinggian yang sesuai dengan anak anda.

Anda juga boleh meletakkan rak untuk menyimpan bahan-bahan yang diperlukan untuk melukis dan menetapkan peraturan bagi penggunaan bahan-bahan tersebut dan mengemaskannya.

Ibu bapa yang memberi keutamaan kepada hasil kerja dan perhatian lebih serius akan membuat ulasan secara lebih khusus, bukan umum seperti “Oh, cantik lukisannya” atau “Pandainya anak emak melukis.” Cubalah beri tumpuan kepada apa yang benar-benar anak anda lakukan dan kemudian nyatakan sesuatu yang anda lihat. Sebagai contoh, anda boleh kata, “Mak nampak ada tiga corak merah”, atau “Mak nampak semua biru mempunyai bentuk yang berlainan.” Jangan sekali-kali membuat ulasan yang berbentuk arahan atau membetulkan kesilapan seperti, “Sepatutnya, lukislah sesuatu di atas sana, di sudut atas kiri.”

Jika kanak-kanak ingin memperkatakan tentang hasil kerja mereka, anda patut menggalakkannya, tetapi janganlah memaksa mereka membuat penjelasan. Mereka mungkin tidak dapat menjelaskan apa yang mereka telah lakukan. Jangan bertanyakan soalan yang memerlukan penjelasan.

Sebaliknya, tunjukkan kekaguman terhadap daya kreatif mereka dan tanyakan soalan seperti, “Macam mana sayang boleh melukisnya?” atau “Macam mana sayang boleh terfikir untuk melukis ini?`’

Bakat seni lukis kanak-kanak boleh berkembang bila anda menghargai hasil kerja anak anda. Bagaimana anda melihat bakat anak anda dan mengulas mengenainya adalah satu cara untuk mengembangkannya.

Sumber:  unilever.com.my


CARA SUAMI PERLU TAHU UNTUK HARGAI ISTERI YANG KELETIHAN URUS RUMAHTANGGA

Jarang sekali seorang isteri mengungkapkan keinginannya kepada suami secara berterus-terang. Apatah lagi jika isteri jarang mengeluh, suami akan sentiasa bersangka baik bahawa isterinya tiada masalah. Namun suami harus tahu bahawa gangguan terhadap ketenteraman rumah tangga sebenarnya berpunca daripada ketidaktahuan suami terhadap apa yang diinginkan isteri. Sebenarnya ingin memahami isteri bukanlah sukar kerana yang penting suami harus peka terhadap keinginan isteri.

 JADIKAN ISTERI SATU-SATUNYA WANITA TERISTIMEWA

Ini merupakan perkara yang paling diinginkan isteri terhadap suaminya. Apabila suami menjadikan isteri sebagai satu-satunya wanita paling istimewa dalam dirinya, ini akan menjadi salah satu alasan untuk isteri terus menjalankan rutin hariannya dengan penuh semangat, ceria dan rasa gembira.

 UNGKAPKAN RASA CINTA SETIAP HARI

Ketahuilah bahawa luahan dan tindakan anda mempamerkan rasa cinta, kasih sayang serta belaian merupakan kunci untuk meraih bahagia dalam sesebuah rumah tangga. Tidak perlu keterlaluan mengungkapkan rasa cinta kepada isteri, cukup sekadar suami melakukan dengan gaya yang santai dan tanpa dibuat-buat kerana ia akan lebih menyentuh hati seorang isteri.

 ISTERI PERLUKAN WAKTU REHAT

Sesekali seorang isteri juga memerlukan masa untuk dirinya ‘bebas’ daripada melakukan rutin harian dalam urusan rumah dengan membiarkan isteri berjumpa atau berkumpul dengan teman atau ahli keluarganya. Selain memerlukan rehat daripada melakukan kerja rumah, isteri juga memerlukan jiwa yang sihat untuk terus menjalankan tanggungjawabnya sebagai seorang isteri.

 BERI PENGHARGAAN KEPADA ISTERI

Dalam satu masa isteri banyak memainkan peranan sekali gus membahagikan masa dalam pelbagai perkara rumah tangga. Oleh itu sebagai suami mainkan peranan anda dengan memberikan penghargaan terhadap apa yang telah isteri lakukan, isteri capai atau pandangan yang telah isteri lontarkan. Penghargaan ini boleh suami mulakan dengan ucapan terima kasih, memuji, memeluk hingga memberikan isteri hadiah agar isteri tahu bahawa pengorbanan dan tindakannya itu sentiasa dihargai.

 SENTIASA MEMAHAMI ISTERI

Setiap isteri sentiasa mengharapkan suaminya memahami dirinya dengan cara suami mendengar keluhannya, bersimpati terhadap perasaannya dan membantunya di saat isteri menguruskan hal rumah tangga.

 BERI PERHATIAN TERHADAP ISTERI

Cinta adalah memberi. Pemberian cinta yang pertama adalah perhatian. Sifat semula jadi wanita adalah mereka sangat menghargai setiap waktu yang mereka luangkan bersama suami selain menginginkan perhatian dan fokus sepenuhnya daripada suami. Misalnya saat penampilan isteri berubah dengan mencantikkan dirinya untuk kebahagiaan suami, isteri sangat mengharapkan suami memberikan perhatian terhadap perubahan tersebut dengan respons yang positif. Namun jika suami ambil sambil lewa, isteri merasakan yang dirinya tidak diendah dan terabai. Oleh itu berilah perhatian terhadap isteri walaupun sekejap kerana perhatian ini akan memberi makna yang cukup besar dalam dirinya.

 SENTIASA HULURKAN BANTUAN

Walaupun isteri memiliki kemampuan yang luar biasa iaitu ‘multitasking’, namun isteri bukanlah seorang ‘superwoman’ yang sanggup mengharungi pelbagai perkara tentang perihal rumah tangga seorang diri. Walaupun isteri mungkin jarang mengeluh atau meminta pertolongan suami untuk menguruskan kerja-kerja rumah, ketahuilah bahawa bantuan-bantuan kecil yang suami hulurkan akan membuatkan hati isteri gembira dan rasa bertuah memiliki anda sebagai insan istimewanya.

 MAMPU MERENDAHKAN EGO

Jadilah seorang suami yang dapat merendahkan diri, adil dan sopan dalam melayani isteri. Lelaki sememangnya tidak dapat lari daripada memiliki sifat ego yang tinggi. Namun jangan disebabkan anda ketua keluarga, anda menjadi seorang yang kasar, ego, angkuh dan zalim terhadap isteri. Sentiasalah lemah lembut dalam setiap ungkapan dan tindakan serta jagalah hati isteri agar rumah tangga yang dibina sentiasa mendapat keberkatan.

 MEMILIKI SIFAT HUMOR

Rumah tangga yang sentiasa serius tanpa gelak ketawa tentu membosankan. Ketahuilah bahawa sifat humor merupakan cara yang terbaik untuk memberikan keceriaan dan mengurangkan ketegangan dalam hubungan suami isteri. Sememangnya wanita menyukai lelaki yang memiliki sifat humor sehingga mampu membuatkannya ketawa. Secara tidak langsung gelak ketawa boleh merapatkan lagi hubungan anda berdua.

 TERIMA ISTERI SEADANYA

Tiada pasangan yang tidak dilanda masalah dalam hubungan rumah tangga kerana manusia dilahirkan dengan kelebihan dan kekurangan masing-masing. Isteri akan rasa bahagia jika suami dapat menerima diri dia seadanya dengan hati yang terbuka dan ikhlas. Kekurangan dan kelemahan isteri itu bukanlah untuk dihakimi sebaliknya anda sebagai suami haruslah berusaha membaiki kelemahan tersebut ke arah yang lebih baik.

 INGAT SETIAP MOMEN PENTING

Ini yang sering diabaikan oleh kebanyakan suami iaitu sering melupakan tarikh-tarikh penting anda berdua. Wanita sememangnya seorang yang teliti. Setiap saat yang menggembirakan akan diingati malah hatinya akan gembira jika suaminya turut sama mengingati saat tersebut kerana ia akan rasa dihargai dan disayangi. Oleh itu pastikan suami membuat ‘reminder’ pada telefon anda tentang tarikh-tarikh penting ini.

12.BERI PUJIAN
Setiap pasangan perlu saling memuji dan menghargai antara satu sama lain, terutamanya dalam semua aspek kehidupan, seperti bantu-membantu dalam menguruskan rumah tangga.

 PELUK SELALU

Setiap pasangan suami isteri hendaklah menzahirkan kecintaan melalui pelukan yang mesra antara satu sama lain sekerap mungkin, kerana pelukan menghasilkan kasih sayang yang berterusan.

Sumber: Pesonapengantin.my


KHAS UNTUK MAMA: PERKEMBANGAN BAYI DALAM KANDUNGAN MINGGU 1 HINGGA MINGGU 40

Minggu Pertama
Selepas 8 hari selepas proses persenyawaan berlaku, blastocyst (kini mengandungi 200 sel) merembeskan mukus untuk memberitahu kehadirannya di dalam rahim.

Minggu Ke-2
Blastocyst menggelembung dan sel-sel mula berkembang dan terbahagi kira-kira 2 kali sehari sehinggalah pada hari yang ke 12 jumlahnya telah bertambah dan membantu blastocyst terpaut atau disauh dengan kukuh pada endometrium.

Minggu Ke-3
Selepas proses persenyawaan berlaku, saiz embrio terbentuk dan saiznya hanyalah sepanjang 0.08 inci/2 mm. Gen janin mula hendak membentuk dalam 3 lapisan benih(sel) daripada organ badan yang akan bergabung.

Minggu Ke-4
Janin kita sudah mulai membentuk struktur asas manusia dimana sel-sel mula bergabung dan pada masa itu embrio sudah mulai memanjang kira-kira 1/4 inci / 6 mm.Pada masa ini sudah kelihatan pembentukan otak dan tulang belakang serta anggota lain seperti jantung yang mengepam darah ke paru-paru dan aorta (urat besar yang membawa darah daripada jantung).

Minggu Ke-5
Embrio akan terus membesar sehingga pada minggu ke-5 didapati terdapat 3 lapisan iaitu ectoderm, mesoderm dan dan endoderm. Ectoderm adalah lapisan yang paling atas. Ianya akan membentuk sistem saraf pada janin tersebut yang seterusnya membentuk otak, tulang belakang, kulit serta rambut. Manakala lapisan mesoderm pula yang berada pada lapisan tengah akan membentuk organ penting yang asas iaitu jantung, buah pinggang, tulang dan organ reproduktif.
Selain itu, kita perlu tahu bahawa dalam pembentukkan janin ini, sistem peredaran darah adalah yang pertama terbentuk dan berfungsi. Akhir sekali ialah lapisan endoderm iaitu lapisan paling dalam yang akan membentuk organ dalaman seperti usus, hati, pankreas dan pundi kencing.
Kalau kita gambarkan saiz janin 6 mm itu hanyalah sebesar biji tembikai sahaja.

Minggu Ke-6
Sekiranya pemeriksaan secara ultrasound dilakukan, kita akan dapat melihat janin sudah membentuk kepada dan badan. Biasanya getaran jantungnya juga sudah dapat dikesan.

Minggu Ke-7
Bentuk bayi semakin jelas terbentuk. Kepala bayi seolah-olah tertunduk dan berada dalam cecair ~ air ketuban atau amnotic sac yang akan memberikan keperluan tumbesaran bayi semasa dalam kandungan.

Minggu Ke-8
Rupa bayi sudah mulai terbentuk antaranya pembentukan lubang hidung, bibir, mulut serta lidah. Matanya juga sudah kelihatan berada di bawah membran kulit yang nipis. Pada masa ini juga anggota tangan serta kaki juga terbentuk walaupun tidak berapa jelas lagi.

Minggu Ke-9
Saiz bayi hanyalah sebesar sebiji anggur iaitu dalam saiz seinci. Pembentukan telinga sudah kelihatan pada masa ini. Dan yang paling mengembirakan bagi bakal ibu ialah pada saat inilah bayi kita sudah mulai mengerakkan anggota badannya. (Sudah boleh menggerakkan jejari tangan manakala jejari kakinya masih bercantum).

Minggu Ke-10
Bayi kita sudah kelihatan seperti manusia yang lengkap. Pada minggu ini, payu dara anda akan sedikit membengkak kerana terdapat cecair oestrogen dan progesterone sebagai persediaan untuk menyusukan bayi kelak. Pada usia kehamilan minggu pertama – minggu ke 10, ibu yang hamil amat memerlukan zat besi. Dengan zat besi tersebut ianya dapat membantu ibu hamil untuk menghilangkan rasa loya, muntah-muntah serta alahan. Dengan zat besi yang mudah hadam juga dapat membantu tumbesaran janin. Antara sindrom yang dapat dicegah atau dikurangkan dengan pengambilan zat besi ini ialah dapat mencegah demam, batuk, selsema,sejuk-sejuk, sakit kepala, sakit gigi dan lain-lain lagi. Paling penting ia juga turut membantu melancarkan aliran darah dan mencegah daripada masalah urat bersimpul di betis dan kaki serta menghilangkan letih dan lesu. Oleh sebab itu juga, disyorkan anda mengambil Vita-Lea Iron Formula untuk mengatasi masalah ini. Vita-Lea adalah multivitamin, jadi ibu hamil tidak perlu mengambil obimin lagi. Di dalamnya sudah lengkap dan kaya dengan iron (zat besi) di mana jika ibu ada masalah pitam atau mudah pening ataupun masalah anemia. Anemia ini berbahaya kepada anak dan ibu ketika bersalin kelak. Oleh itu, pengambilan multivitamin amat penting semasa mengandung.

Minggu Ke-11
Bayi dalam kandungan akan mulai suatu proses pertumbuhan yang pesat dan mula mengangkat kepala ke atas jauh daripada dadanya. Alat kelamin luar pula mula terbentuk tetapi masih kecil sehingga sukar untuk melihat jantinanya samada lelaki atau perempuan semasa membuat imbasan.

Minggu Ke-12
Usia kehamilan 3 bulan, kebanyakan wanita akan mula kelihatan tanda-tanda fizikal tentang kehamilannya. Sekarang bayi akan membesar dengan cepat. Saiz bayi dalam kandungan akan bertambah beberapa milimeter setiap hari. Wajahnya juga semakin jelas.
Jari jemari kaki dan tangan mula terbentuk termasuk telinga dan kelopak mata. Berat bayi pada masa ini adalah kira-kira satu aun (28g) dan panjangnya dalam 8 cm.
Risiko keguguran berkurangan pada minggu ke-12 kerana bayi semakin kukuh kedudukannya. Pada masa ini bayi dah boleh menguap, menggeliat, memusing badan tetapi kerana saiznya yang masih kecil kita tidak akan dapat merasakan sebarang pergerakan.

Minggu Ke-13
Kepala bayi membesar dengan lebih cepat daripada yang lain-lain. Badannya juga semakin membesar untuk mengejar tumbesaran kepala. Berat bayi kita kini boleh mencecah kira-kira 30g. Kuku kaki dan tangan juga mula tumbuh. Pada masa ini puan mungkin akan mengalami perubahan ketara akibat perubahan hormon yang berlaku dalam badan. Sebagai contoh rembesan minyak menyebabkan wajah kita berbintik-bintik. Kita perlu banyak meminum air suam/masak serta membersihkan muka sekurang-kurangnya 2-3 kali sehari.

Minggu Ke-14
Degupan jantung bayi akan semakin kuat dan kita sudah boleh mendengarnya melalui ujian imbasan. Lajunya adalah 2 kali ganda kelajuan jantung kita. Pada masa ini bayi kelihatan kurus kerana belum terdapat lapisan lemak. Kulitnya juga sangat nipis sehingga kita dapat melihat saluran darahnya. Pada tahap ini juga biasanya ibu hamil akan mengalami masalah sembelit kerana pergerakan usus cenderung diperlahankan semasa hamil. Jadi elakkan daripada memakai pakaian yang ketat atau sendat agar puan-puan berada dalam keadaan yang selesa.

Minggu Ke-15
Bayi kita sudah mampu menggenggam tangannya dan menghisap ibu jari. Kelopak matanya masih tertutup dan akan terus kekal sedemikian sehingga minggu ke-26. Walaupun begitu bayi boleh mengetahui perubahan cahaya ketika ini. Bayi kita juga sudah boleh menelan. Ibu akan merasa perubahan ketara kerana garis pinggang kita akan mengembang dan jantung mula berdegup 20% lebih pantas kerana isipadu darah mengalir dalam badan telah meningkat.
Jadi banyakkan senaman ringkas atau ibu juga boleh melakukan aktiviti berenang untuk meringankan simptom kehamilan dan menyediakan stamina manjadi lebih kuat ketika proses kelahiran kelak.

Minggu Ke-16
Kehamilan anda kini sudah hampir 4 bulan. Pada masa ini badan kita perlu senantiasa sihat dan bertenaga. Bayi kita telah terbentuk sepenuhnya dan perlu diberikan nutrien yang secukupnya oleh plasenta. Bayi kita mula menerima nutrien dari plasenta sejak minggu ke-14. Kini bayi dalam kandungan telah mempunyai tulang yang kuat dan dia juga sudah boleh mendengar bunyi-bunyian untuk pertama kali.

Minggu Ke-17
Rambut, kening, bulu mata bayi kita mulai tumbuh sementara garis kulit pada hujung jari juga mula terbentuk. Antara keajaiban Allah s.w.t pada saat ini ialah bayi kita telah mempunyai cap carinya yang tersendiri. Walaupun pada masa ini panjang bayi hanya kira-kira 16 cm sahaja iaitu seperti sebatang pen. Anda mungkin akan alami sembelit akibat sistem usus yang perlahan. Rahim kita pula akan semakin membesar dan menekan pundi kencing. Jadi amalkan pada minggu ini, meminum lebih banyak air masak dan memakan makanan berserat, jus buah-buahan serta sayur-sayuran hijau.

Minggu Ke-18
Kini kita menyorot pula perkembangan pada minggu ke-18. Walaupun matanya masih lagi tertutup, bayi dalam kandungan kita sudah dapat mengenalpasti cahaya terang menerusi dinding rahim. Bayi kita dapat mendengar degupan jantung kita pada masa ini. Bayi dalam kandungan juga telah mula berbaring pada lelemak yang boleh memanaskan badannya.Pengaliran oestrogen dan progesterone semakin meningkat dalam badan semasa kehamilan anda masuk minggu ke-18 ini. Ia bertujuan untuk melembutkan serta membesarkan serviks untuk proses bersalin. Kesan yang sama pada selaput mukus dihidung juga berlaku yang boleh menyebabkan berdarah.

Minggu Ke-19
Seterusnya kita mengikuti perkembangan minggu ke-19. Bayi akan mula mengeluarkan bahan berwarna putih yang tebal dan berkrim untuk menyelaputi keseluruh tubuhnya. Ia dikenali sebagai verniks dan berfungsi untuk melindungi kulitnya daripada cecair amniotik yang mengelilinginya. Jadi apabila bayi kita lahir kelak bayi kita tidak akan kelihatan seperti tidak mandi selama sembilan bulan. Sesetengah ibu akan berlaku kesan stretchmarks atau tanda calar pada bahagian perut. Hampir 90% wanita akan mengalaminya.

Minggu Ke-20
Pertumbuhan bayi dalam kandungan anda saat ini adalah agak perlahan kerana memberi peluang kepada paru-paru dan sistem penghadaman serta imunnya untuk matang. Saiz bayi ketika ini ialah kira-kira 25 cm panjang dan mempunyai berat dalam lingkungan 340 g. Pigmentasi pada kulit kita mungkin berlaku dengan lebih ketara tetapi ianya akan hilang selepas bersalin nanti. Payudara kita juga saat ini sedang menghasilkan kolostrum iaitu sejenis bahan cecair keruh (warnanya) yang berfungsi untuk membekalkan semua bahan yang diperlukan oleh bayi kita pada hari pertama selepas lahir. Jangan cuba memicit cecair itu. Selain itu anda juga akan sering mengalami masalah gusi berdarah dan peningkatan keluaran cecair dari faraj. Sendi dan ligamen-ligamen badan juga akan menjadi kendur. Kita akan lebih kerap merasa sakit pada bahagian belakang badan serta ketegangan dibahagian lain.

Minggu Ke-21
Kita akan mengalami banyak perubahan sementara bayi dalam kandungan pula membesar dengan perlahan. Jadi penjagaan kesihatan agar senantiasa sihat dan bertenaga amat penting. Kita perlu elakkan daripada melakukan kerja-kerja berat yang boleh membebankan bahagian belakang. Malah kita perlu mengelakkan dari memakai kasut bertumit tinggi.

Minggu Ke-22
Struktur gigi bayi kita mula berkembang. Pergerakan bayi kita juga menjadi semakin aktif. Anda sebaiknya-baiknya memberikan tindakbalas dengan setiap gerakan, tendangan atau bunyi dalam uterus tersebut. Pada masa ini anda  sudah boleh perdengarkannya dengan alunan zikir dan ayat-ayat suci Al-Quran untuk memberikan pendedahan dan didikan awal sejak dalam kandungan lagi. Dekatkan perakam atau pemain cakera padat dekat dengan perut anda. InsyaAllah bayi kita yang bakal lahir akan menjadi anak-anak yang pintar lagi soleh. Belailah gerakan bayi anda dengan penuh kasih sayang.

Minggu Ke-23
Pada masa ini tangan dan kaki bayi telah terbentuk dengan baik. Jari-jemarinya juga terbentuk dengan baik. Perubahan yang berlaku pada puan untuk minggu ini amat baik. Antaranya ialah rambut, tekstur kulit, kuku dan warna kulit. Rambut kita akan menjadi lebat dan berkilauan. Kulit pula akan menjadi bertambah gebu, licin dan lembut.

Minggu Ke-24
Anda akan merasa gembira, sihat dan berpuas hati dengan perjalanan kehamilan anda. Kita akan dapati berat badan kita bertambah secara normal. Perlu kita ketahui bahawa pada minggu ini kedudukan kepala bayi lazimnya berada pada bahagian bawah. Manakala kulit bayi akan menjadi semakin menebal. Namun jangan terkejut sekiranya anda dapati muka menjadi sembap dan membengkak pada ketika ini. Ini kerana tubuh sudah mula menyimpan air yang berlebihan.

Minggu Ke-25 & Ke-26
Fenomena yang sering berlaku pada minggu ke-25 dan minggu ke-26 ialah badan kita akan senantiasa berpeluh dan berasa panas. Bagi menghilangkan rasa panas tersebut, minumlah banyak air. Untuk mengelakkan dehidrasi semasa bekerja terutama ketika berada dalam penghawa dingin (aircond), basahkan tuala kecil dan lapkan pada bahagian muka, leher, dada, peha dan perut. Pakailah pakaian yang longgar untuk keselesaan. Pada minggu ini saiz bayi kita sudah mencapai 33 cm.

Minggu Ke-27
Bayi kita sudah mulai pandai menghisap ibu jari dan menelan air panas (cecair amnion) yang mengelilinginya. Air yang ditelan itu akan keluar daripada badannya sebagai air kencing. Tunas rasa bayi pada masa ini baru terbentuk. Ia sudah boleh bertindakbalas kepada rasa manis, masam dan pahit. Kelenjar peluhnya juga sudah mulai terbentuk dan bayi sudah boleh batuk dan tersedu. Sepanjang kehamilan ini kita amat digalakkan memakai pakaian yang diperbuat dari kain kapas yang boleh menyerap haba dengan baik.

Minggu Ke-28
Bermakna kita hanya tinggal lagi 3 bulan sebelum saat kelahiran yang ditunggu-tunggu tiba. Anda mungkin akan menjadi sedikit pelupa, kekok dan agak janggal. Sepanjang bulan-bulan terakhir ini, bayi kita juga telah mula menyimpan bekalan lemak dalam badan. Selain itu anda juga mungkin akan mengalami sakit ulu hati, senak dan kadang-kadang kejang pada bahagian betis. Jangan terkejut jika kita akan berhadapan dengan kontraksi. Ia bukan kontraksi untuk melahirkan tetapi ia sebalik adalah kontaksi kecil yang dipanggil iBraxton Hiksi. Sepanjang kehamilan kita cuba elakkan daripada berfikir perkara-perkara buruk atau negatif. Banyakkan membaca majalah-majalah atau menonton rancangan tv yang berfaedah untuk minda dan perkembangan kehamilan kita.

Minggu Ke-29
Postur kita akan kelihatan lebih besar pada bahagian hadapan. Pada masa ini kulit bayi dalam kandungan semakin merah. Namun ia kelihatan agak berkedut sedikit dan lelemak sudah mula terkumpul pada bahagian bawah kulit. Kelopak matanya juga telah terbuka dan sistem pendengaran telah terbentuk dengan sempurna.

Minggu Ke-30
Anda perlu banyak berehat. Jika anda tidak bekerja, pastikan anda mendapat rehat yang cukup pada hari siang. Pada waktu malamnya pula, pastikan anda tidur awal dan dapat tidur dengan selesa. Tips tidur – angkat sedikit kaki dan letakkan beberapa biji bantal di bawahnya. Jadi minggu-minggu terakhir ini kita secara rumusannya perlukan rehat yang cukup dan selesa.

Minggu Ke-31
Bagi sesetengah wanita hamil akan mendapati tanda kesan regangan merah pada perutnya. Manakala pada payu daranya pula akan kelihatan salur darah yang agak jelas timbul. Ketika ini kedudukan kepala bayi masih berada di bawah. Panjang badannya kini boleh mencecah 37 cm dengan berat 900g.

Minggu Ke-32
Bayi kita telah mengalami pertambahan berat badan. Ia mencapai 1.6 kg. Secara normal kedudukan kepala bayi masih berada di bawah. Menyentuh soal hubungan suami isteri pula, sesetengah wanita hamil akan berasa bimbang apabila melakukan persetubuhan kerana takut ia mencederakan bayi yang dikandung. Sebenarnya, anda tidak perlu risau untuk melakukan hubungan seks ketika ini kerana ia tidak akan mencederakan bayi.

Minggu Ke-33
Bayi kita telah memiliki rupa parasnya yang tersendiri. Rupa inilah nanti yang bakal and  lihat apabila dia lahir kelak. Malah, bayi kita juga sudah boleh membezakan antara terang dengan gelap. Sebagai ibu, inilah masanya anda perlu mendapatkan seberapa bayak rehat yang boleh. Cubalah berbaring sebentar pada waktu tengahari kerana anda mungkin penat ekoran membawa perut yang membesar.

Minggu Ke-34
Kedudukan bayi pada ketika ini telah betul-betul berada pada pintu rahim. Panjang bayi kira-kira 40.5 cm. Sekarang bayi anda telah terbentuk dengan sempurna dan badannya juga sudah seimbang. Masa ini lemak semakin terkumpul dengan pesatnya di bawah kulit bayi. Jadi bayi kelihatan agak tembam.

Minggu Ke-35
Berlaku perubahan pada diri anda yang mana anda akan merasai kesukaran untuk bernafas, membuang air kecil dengan lebih kerap dan seringkali tidak dapat mengawal air kencing apabila terbatuk, bersin, atau tertawa dengan kuat. Manakala garisan gelap yang mengarah ke bawah perut sudah menjadi lebih ketara dan menonjol. Anda perlu melakukan beberapa senaman termasuklah senaman pelvik untuk menguatkan rahim.

Minggu Ke-36
Bagi mereka yang bekerja, minggu ke-36 pula sewajarnya sudah mengambil cuti dan berehat di rumah. Anda perlu mengelakkan keletihan dan kelesuan. Senantiasa angkat kaki dan letakkan di atas bantal ataupun objek tinggi untuk mengelakkan urat timbul atau “varicose vein” dan bengkak kaki. Bayi pada masa ini sudah membesar dan saiznya memenuhi ruang uterus anda pada ketika ini. Anda akan berasa perut anda begitu penuh, sarat dan sukar untuk membuat sebarang pergerakan.

Minggu Ke-37
Kepala bayi mungkin sudah turun ke ruang pelvik. Bonjolan ketara pada perut akan semakin membesar. Bentuk bayi dalam kandungan juga semakin membulat dan kulitnya bertukar menjadi merah jambu. Rambutnya tumbuh dengan lebat dan bertambah sebanyak 5 cm. Kuku lembut telah terbentuk pada hujung jari tangan dan kaki.

Minggu Ke-38
Anda tentu akan dapat merasa keadaan pundi kencing yang sedikit tertekan dan ini akan menyebabkan kita kerap mahu membuang air kencing.

Minggu Ke-39
Saat hampir bersalin minggu kedua terakhir sebelum bersalin. Perut kita sudah begitu besar dan berat. Buat masa ini kita perlu fokuskan fikiran kepada perkara-perkara positif dan bayangkan pemandangan indah. Kita perlu pastikan segala persediaan untuk melahirkan telah siap dikemas dan diletakkan di tempat yang muda diambil.

Minggu Ke-40
Minggu terakhir dan memasuki minggu ini adalah saat yang ditunggu-tunggu. Anda akan merasa tidak selesa dan tegang pada bahagian abdomen dan akan merasa sedikit gatal. Anda juga akan mual dan rasa kebas pada bahagian kaki. Bayi kita dalam kandungan kini telah bersedia untuk dilahirkan. Panjangnya sudah 51 cm dan beratnya telah menjangkau 3.4 kg.

Sumber:  ummifirasamsyar.blogspot.